text:
Roma
Roma (latin Rōma; talian Roma [ˈroːma], uffizial Roma Capitale) è la chapitala da l’Italia. Cun radund trais milliuns abitants sin territori da la citad resp. quatter milliuns inclus l’aglomeraziun furma ella la pli gronda citad da l’Italia e la terz gronda da l’Uniun europeica. Roma sa chatta en la regiun Latium al flum Tiber.
En l’emprim tschientaner s.C. ha il poet Tibullus numnà Roma ‹citad eterna›. Questa denominaziun è sa sviluppada en il decurs dal temp ad in num d’onur da la citad – pervi da la muntada da quella en si’istorgia da gia var traimilli onns.
La citad furma oz la sedia administrativa da la regiun Latium e da la citad metropolitana Roma (fin il 2015: provinza Roma). Entaifer la citad furma il Vatican in’enclava sco stadi independent. Il Vatican è la sedia dal papa, vul dir da l’uvestg da Roma e chau da la baselgia catolic-romana sco er da la sedia apostolica (Sontga Sedia). Ultra da quai è Roma dapi il 1834 la sedia da l’urden dals chavaliers da Malta (il qual furma in agen subject da dretg internaziunal, però nunstatal), sco er da diversas sutorganisaziuns da las Naziuns Unidas (t.a. l’Organisaziun da las Naziuns Unidas per l’alimentaziun e l’agricultura, FAO, ed il Fond internaziunal per il svilup agricul, IFAD).
La citad da Roma dispona da fitg blers edifizis e museums da gronda muntada e furma ina destinaziun turistica fitg frequentada. La citad veglia da Roma, il dom da s. Peder e la citad dal Vatican appartegnan dapi l’onn 1980 al Patrimoni cultural mundial da l’UNESCO.
Num[modifitgar | modifitgar il code]
Etimologia[modifitgar | modifitgar il code]
La cumprova latina la pli veglia dal num datescha dal quart tschientaner a.C. (uschenumnada Cista Ficoroni). Percunter fruntan ins gia en il 5avel e quart tschientaner repetidamain sin il num en la furma greca Ῥώun Rhṓmē, uschia per exempel tar Hellanikos da Lesbos, Antiochos da Syrakus e Damastes da Sigeion (en la furma tradida a moda indirecta per exempel tar Dionysios da Halikarnassos).[1]
L’etimologia dal num ‹Roma› sezza n’è betg sclerida; percunter curseschan en quest connex dapi l’antica differentas teorias. Ina part da quellas mettan la noziun en relaziun cun diversas persunas cun num Romus u Roma e collian la ditga da fundaziun cun la mitologia greca. L’explicaziun ch’ha dominà en l’antica è però stada l’istorgia da Romulus e Remus. Quest raquint ch’è documentà l’emprima giada tar Diokles da Peparethos e che valeva almain per Plutarch sco spezialmain credibel e bain documentà, maina enavos il num sin Romulus, il fundatur da la Roma quadrata, integrond però il ficus Ruminalis, in figher che deva sumbriva, situà sin il Forum da pli tard. Il num da quest ultim vegn da sia vart manà enavos sin Romulus ubain dal pled vegl latin ruma, quai che s’integrescha puspè en l’istorgia dals schumellins che vegnan tezzads da la luffa. Interpretaziuns in pau pli ‹raziunalisticas› colliavan il num da la citad, il qual ils Pelasgs duain avair dà en in temp mitic al lieu fundà dad els, sin il pled grec ῥώun, ‹forza, fermezza›. E sch’ins refusava ina fundaziun da la citad greca, alura rendev’ins attent che la citad haja purtà antruras il num Valentia (da latin valentia, ‹forza, fermezza›), il qual saja sa midà sut influenza greca en Ῥώun.
La linguistica moderna enconuscha medemamain diversas avischinaziuns per sclerir l’origin dal num. La varianta la pli derasada parta da la ragisch indogermana *.sreṷ-, ‹cular, currer›, quai che manass a la muntada ‹colonia sper il flum›. La colliaziun che vegn fatga en quest connex tranter il pled latin rūma, ‹pèz feminin›, e Rūmon, sco vegl num dal flum Tiber, sa lascha er gia chattar en la litteratura antica.
Quasi tuttina derasada è la tesa ch’il num da la citad saja collià cun il num da famiglia nobla etrusc Ruma. Tenor ina proposta dal linguist Wilhelm Schulze dal 1904 pudess il num alura muntar tant sco ‹colonia dals ruma tuscs›. Quest’interpretaziun è surtut derasada tranter ils perscrutaders talians, ma vegn er favurisada da scienziads d’auters pajais. Da vart dals critichers da quest’ipotesa vegn fatg valair ch’il num etrusc da la citad sa clamava bain *Ruma, ma che nums latins cun ragisch etrusca hajan adina mantegnì il sun /u/ da quels. Damai che l’etrusc n’haja però enconuschì a l’entschatta nagin sun /o/, il qual saja pir cumparì suenter ina midada dals suns a l’intern da la lingua etrusca ch’haja gì lieu en il decurs dal 6avel e 5avel tschientaner a.C. – pia tschientaners suenter la fundaziun da la colonia e citad – stuess ins spetgar sco num da la citad er en furma latina ‹Ruma›. Damai che quai na saja betg il cas, saja in origin etrusc dal num da la citad pauc probabel.[2]
La ‹Citad eterna›[modifitgar | modifitgar il code]
Il poet Tibullus aveva gia circumscrit en la republica tardiva Roma sco ‹Citad eterna›.[3] Silsuenter è quest’idea anc vegnida adattada e sviluppada repetidamain. Uschia per exempel tras il poet roman Vergil (70–19 a.C.), il qual ha scrit tenor l’exempel da Homer l’‹Aeneis› che represchenta en furma da raquint la preistorgia e la muntada da Roma. Quest cudesch è gia daventà da lez temp in’impurtanta lectura a las scolas romanas e vala sco epos naziunal dals Romans. Il dieu Jupiter profetisescha en quest’ovra la perpetnadad da la citad da Roma, a la quala na sajan mess nagins cunfins ni da spazi ni da temp.[4]
Er a la fin dal temp dals imperaturs (vers la mesadad resp. a la fin dal quart tschientaner s.C.) discurran intgins auturs da la Roma che na svaneschia mai. L’uffizier ed istoriograf Ammianus Marcellinus (ca. 333–suenter 391) argumentescha la perpetnadad da Roma cun quai che virtus, ‹forza, virtid› e fortuna, ‹ventira, fortuna› hajan fatg tar la fundaziun da la citad ina lia da pasch perpetna, la quala garanteschia che Roma vegnia ad exister uschè ditg ch’i vivian umans. Il giurist ed aut funcziunari Aurelius Prudentius Clemens (348–suenter 405) cumpareglia l’idea da la Roma eterna cun l’idea da la Roma cristiana. L’Imperi roman haja, uschia Prudentius, unì ils pievels e preparà cun sia pasch als cristians la via. Ed er en sia furma nova na saja Roma betg flaivlentada u daventada veglia, mabain saja anc adina buna da tschiffar las armas, sche las guerras clomian.
Geografia[modifitgar | modifitgar il code]
Extensiun dal territori da la citad[modifitgar | modifitgar il code]
Roma sa chatta entamez l’Italia al Tiber, betg lunsch davent da la Mar Tirrena, en media 37 meters sur il livel da la mar. En pliras serpentinas cula il Tiber en direcziun sid tras la citad. En il nord sbucca en la part da la citad Parioli l’Aniene en quel. Il conturn pli vast da la citad furma la Campagna Romana u en furma curta Campagna. En l’ost da Roma sa chattan las Abruzzas, en il nordost las Muntognas Sabinas, en il sidost las Muntognas Albanas.
La citad metropolitana Roma cunfinescha en il nord cun la provinza Viterbo e la provinza Rieti, en l’ost cun la provinza L’Aquila en la regiun Abruzzas sco er en il sid cun la provinza Frosinone e la provinza Latina.
Sutdivisiun da la citad[modifitgar | modifitgar il code]
Roma sa divida en quatter districts municipals, 15 municipis e 155 parts da la citad.
Ils 15 municipis (fin il mars 2013 eran quai 19) èn: (1) Municipio I (cun la citad veglia Centro Storico, Prati ed autras veglias parts da la citad), (2) Parioli e Nomentano – San Lorenzo, (3) Monte Sacro, (4) Tiburtina, (5) Prenestino e Centocelle, (6) Delle Torri, (7) San Giovanni e Cinecittà, (8) Appia Antica, (9) EUR, (10) Ostia, (11) Arvalia Portuense, (12) Monte Verde, (13) Aurelia, (14) Monte Mario e (15) Cassia Flaminia.
La citad veglia (Municipio 1) è sutdividida en 22 Rioni (parts da la citad), las qualas tanschan per part enavos fin en l’antica. Administrativamain n’han quels nagina muntada pli.
Il vegl Municipio 14 han ins excorporà l’onn 1992 e furma oz la citad independenta Fiumicino.
Clima[modifitgar | modifitgar il code]
Roma ha in tipic clima mediterran cun stads sitgas (aridas) ed envierns umids. La setgira da stad deriva dal fatg che la zona da pressiun auta subtropica sa sposta vers nord; en questa zona da pressiun auta sa sbassa l’aria e nivels sa schlian. L’enviern sa sposta la zona da pressiun auta subtropica percunter vers sid, e nà dal nord tschiffa ina zona da vent dal vest umida, betg tropica la regiun da la Mar Mediterrana.
La temperatura media maximala munta il fanadur a 30,4 °C, il schaner a 11,1 °C. Las precipitaziuns cuntanschan l’october e november lur maximum cun en media 128 mm ed il fanadur lur minimum cun 14 mm (summa annuala en media 892 mm).
Istorgia[modifitgar | modifitgar il code]
Antica[modifitgar | modifitgar il code]
Fundaziun[modifitgar | modifitgar il code]
Tenor la ditga da fundaziun è la citad da Roma vegnida fundada ils 21 d’avrigl 753 a.C. tras Romulus. Pli tard duai Romulus avair mazzà ses frar Remus, cur che quel ha fatg beffas dal mir da la citad erigì da Romulus. Ils schumellins eran tenor la ditga ils uffants dal dieu Mars e da la vestala Rhea Silvia. Quels sajan vegnids mess or sin il Tiber, tezzads d’ina luffa ed alura vegnids chattads e tratgs si dal pastur Faustulus al Velabrum sutvart il Palatin.[5]
L’astrolog roman Lucius Tarrutius da sia vart, in ami dal scienzià Marcus Terentius Varro, ha calculà ils 4 d’october 754 a.C. tranter las 14 e las 15 uras sco mument da fundaziun da la citad, e quai partind d’in oroscop da naschientscha da Romulus. Sa mantegnida en al tradiziun è però la data surmenziunada da l’onn 753 a.C.
Exchavaziuns sin il Palatin han manà a la glisch restanzas da colonisaziun dal temp enturn 1000 a.C.; probablamain èn intgins vitgs latins u sabins alura vegnids unids vers 800 a.C. (forsa tras ils Etruscs) ad ina citad ubain èn creschids ensemen a tala. L’uniun da singulas colonias ad ina vischnanca avess, tenor ils istorichers, propi pudì avair lieu enturn il lieu da fundaziun legendar.
Las set collinas proverbialas da Roma èn: Palatin, Aventin, Capitol, Quirinal, Viminal, Esquilin e Caelius. Oz s’extenda il territori da la citad er sur las collinas Gianicolo, Vaticano e Pincio.
Temp dals retgs e republica[modifitgar | modifitgar il code]
A l’entschatta da si’istorgia era Roma in reginavel; sco emprim dals successurs da Romulus – per gronda part legendars – numna Titus Livius Numa Pompilius. Suenter avair stgatschà l’ultim retg etrusc Tarquinius Superbus – apparentamain l’onn 509 a.C. – è Roma daventà ina republica, cumbain che quai è probablamain succedì pir vers l’onn 475 a.C. Il proxim temp è stà segnà da cumbats da classa tranter ils plebeis senza dretgs, schebain libers, ed ils patrizians nobels. Roma ha uss cumenzà ad incorporar en ses domini ils territoris vischins.
Cumbain che Roma ha apaina pudì sa defender l’onn 390 a.C. cunter in’invasiun celtica, ha la citad expandì cuntinuadamain. Sco protecziun cunter ulteriuras attatgas han ins erigì il Mir servian. L’onn 312 a.C. è suandada la construcziun da l’emprim aquaduct sco er da la Via Appia. A l’expansiun da Roma han la finala surtut er contribuì las Guerras punicas (264–146 a.C.) cunter Cartago en l’Africa dal Nord che controllava la part occidentala da la regiun da la Mar Mediterrana.
Suenter l’assassinat dals frars Tiberius e Gaius Sempronius Gracchus, ch’avevan sco tribuns populars empruvà da realisar ina refurma funsila, hai dà ina fasa d’instabilitad che dueva culminar en guerras civilas. Gaius Iulius Caesar ha realisà sco dictatur ina retscha da refurmas, è però vegnì assassinà l’onn 44 a.C. Da quel temp aveva il Forum Romanum gia cuntanschì ina spessezza da construcziun ch’ha fatg necessari in’extensiun da l’areal. Per quest motiv aveva Caesar cumenzà cun la construcziun dal Forum Iulium.
Temp dals imperaturs[modifitgar | modifitgar il code]
L’emprim tschientaner s.C. dumbrava Roma probablamain gia in milliun abitants[6] e furmava il center geografic e politic da l’Imperi roman. La citad disponiva d’in sistem cumplessiv d’aua frestga ed aua persa, d’ina vasta rait da vias sco er d’unitads da protecziun da la populaziun (Vigiles) che prestavan servetschs da pumpiers e polizia. Il svilup da la chapitala – ch’è surtut s’intensivà sut Augustus, l’ertavel da Caesar ed emprim imperatur – è vegnì franà per in tschert temp tras il grond incendi da Roma sut Nero l’onn 64.
Sut il domini da la dinastia flavia (69–96 s.C.) han cumenzà vastas activitads da construcziun ch’èn vegnidas finanziadas tras ils imperaturs. Tar quests novs edifizis publics tutgan intgins dals pli enconuschents monuments architectonics sco il Colosseum ed ina part dals Forums imperials. L’ultim da questas forums è vegnì terminà l’entschatta dal segund tschientaner sut l’imperatur Trajan. Quest temp vegn savens considerà sco punct da culminaziun da l’Imperi roman. Grondas termas sco quellas ch’han laschà eriger Caracalla e Diocletian en il terz tschientaner – che cumpigliavan schizunt bibliotecas – furmavan ina part integrala da la vita publica a Roma. Vulend surpassar lur antecessurs, han ils imperaturs erigì edifizis adina pli gronds, sco la basilica da Maxentius. Quai vala magari sco indizi per il cumenzament dal declin da l’imperi, mussa a medem temp però che Roma ha furmà fin l’entschatta dal quart tschientaner la pli impurtanta tribuna per l’autopreschentaziun dals regents. Ultra da quai han ins erigì a la fin dal terz tschientaner il Mir aurelian, essend che la citad era daditg creschida sur ils cunfins dal Mir servian or.
Antica tardiva[modifitgar | modifitgar il code]
Al cumenzament da l’antica tardiva enturn l’onn 300 ha Roma probablamain cuntanschì per entant ses pli aut dumber da la populaziun (radund 1,2 milliuns abitants). Bainprest ha la citad però pers muntada politica, damai ch’ils differents imperaturs han preferì autras residenzas (t.a. Ravenna, Constantinopel, Milaun, Trier, Thessaloniki, Split). Surtut la citad da Constantinopel è avanzà en il quart tschientaner adina dapli ad ina rivala per Roma.
En il 5avel tschientaner è la part occidentala da l’Imperi alura vegnì pli e pli en in circul vizius da guerras civilas ed attatgas d’ordaifer, quai ch’ha er fatg patir la citad da Roma. In fanal ha muntà la sblundregiada da Roma l’onn 410 tras mercenaris gotics revoltants ed anc ina giada l’onn 455 tras ils Vandals. La guerra civila tranter Anthemius e Ricimer ha surtut gì lieu l’onn 472 a Roma ed ha medemamain chaschunà gronds donns. Ma anc pli decisiv è stà il fatg ch’ins ha pers l’onn 429 la controlla sur l’Africa dal Nord, danunder ch’ins retirava las furniziuns da granezza da la citad. En consequenza è il dumber d’abitants en la citad sa reducì rapidamain, cumbain che imperaturs sco Valentinian III u Anthemius han puspè residià per pli lung temp al Tiber.
Suenter la fin da l’Imperi roman occidental l’onn 476 han ins l’emprim però tuttina trategnì vinavant impurtants implants citadins sco las termas da Diocletian u il Colosseum; malgrà ch’il dumber d’abitants sa sbassava cuntinuadamain, ha la vita antica pia cuntinuà. Er il Senat ha per entant existì vinavant. Prokopios constatescha ch’ils edifizis da la citad sajan vegnids mantegnids durant il domini dals Ostrogots. Teodoric il Grond ha laschà manar tras chatschadas sin animals e cursas da chars. Vers l’onn 530 vivevan anc ca. 100 000 persunas a Roma. La catastrofa civilisatorica è pir arrivada cun las Guerras dals Gots e la politica da reconquista che l’imperatur da la Roma orientala Justinian ha fatg en quest connex. Las lungas acziuns da guerra han manà a la destrucziun definitiva da prest tut ils aquaducts romans (537), a l’extincziun quasi cumpletta da la classa dals senaturs, la quala conservava l’ierta antica, e d’in’interrupziun da plirs onns da la vita citadina tras cumbats d’assedi da vart roman orientala e gotica. En consequenza da tut quai è il dumber d’abitants crudà sin paucs dieschmilli. L’onn 550 han gì lieu las ultimas cursas da chars en il Circus Maximus.
Bain furmava l’Italia dapi l’onn 554 formalmain puspè ina part da l’Imperi roman oriental; da mantegnair l’urden a Roma han però surpiglià dal temp da la migraziun dals pievels adina dapli ils papas. Il regent da l’exarchat roman oriental-bizantin na residiava betg pli al Tiber, mabain a Ravenna; la citad da Roma è sa sbassada en ses status ad ina citad da provinza bizantina ed ha er pers sia muntada simbolica; sulettamain il papat ha anc procurà per in pau glischur e relevanza. L’ultim monument da l’antica tardiva ch’è vegnì erigì en la citad fermamain depopulada ha furmà l’onn 608 la Colonna da Focas. Pauc pli tard para il Forum Romanum d’avair pers definitivamain sia muntada per la citad; ils monuments antics èn ids en decadenza.
Temp medieval[modifitgar | modifitgar il code]
Dapi Pippin ha Roma cuntanschì ina nova muntada sco chapitala dal stadi pontifical (Patrimonium Petri) e sco pli impurtant lieu da pelegrinadi dal cristianissem sper Jerusalem e Santiago de Compostela. Nova glischur è arrivada en la citad l’onn 800, cur che papa Leo III ha curunà Carl il Grond sco imperatur dal Sontg Imperi roman. Tranter il 843 ed il 849 han trais emprovas da vart d’arabs muslims da conquistar la citad fatg naufragi; la mesadad da la citad situada da la vart dretga dal Tiber è però vegnida sblundregiada l’onn 846.
Tranter il 8avel ed il 11avel tschientaner èn suandads ulteriurs assedis, attatgas e sblundregiadas tras Langobards, Saracens e Normans. Enturn l’onn 800 dumbrava la citad gist anc 20 000 abitants. Tras la sminuziun rapida da la populaziun èn bundant trais quarts dal territori da la citad circumdà dal Mir aurelian ids en muschna; per part èn questas parts da la citad restadas nunutilisadas, per part han ins tratg pli tard a niz il terren per intents d’agricultura. Las parts da la citad populadas spessamain sa concentravan sin las rivas dal Tiber, il Champ da Mars ed il Borgo tranter la baselgia da s. Peder ed il Castel Sant’Angelo. Quai ha manà entaifer ils cunfins dal Mir aurelian al cuntrast caracteristic tranter territori ‹abitato› e ‹disabitato› ch’ha segnà la citad da Roma dal 11avel fin il 19avel tschientaner. Ils centers da la citad dal temp da l’antica sco il Forum Romanum, il Capitol, ils Forums imperials, il Colosseum etc. sa chattavan tuts en il territori ‹disabitato›. Ils novs centers da la citad furmavan uss il Borgo cun la veglia baselgia da s. Peder ed il Campo de’ Fiori. En il ‹disabitato› han existì en il temp medieval per tscherts temps agens pitschens abitadis ch’eran sa furmads enturn las grondas baselgias da Roma situadas ordaifer l’‹abitato›, sco la Basilica San Giovanni in Laterano u la baselgia Santa Maria Maggiore.
A partir da l’onn 1300 han ins cumenzà a conceder mintgamai als pelegrins durant ils onns sontgs grazias e perduns extraordinaris. La basa per l’affluenza creschenta da pelegrins furmava d’ina vart il fatg che l’apostel Paulus è vegnì executà qua suenter l’incendi da Roma l’onn 64 sut Nero, per l’autra la supposiziun che Simon Petrus saja medemamain vegnì executà ensemen cun Paulus e sepulì a Roma (quai ch’è ordvart contestà tranter ils istoriografs). Ils pelegrins han furmà in’impurtanta pitga d’entradas da la communa da Roma sezza, la quala sa stentava dapi il 12avel tschientaner da cuntanscher dal papat dapli atgna administraziun. In’emprima fluriziun da la communa en il cumbat cun il papat sut participaziun dal refurmatur da la baselgia Arnold da Brescia è però vegnida interrutta cun la forza a chaschun da la curunaziun da Fadri Barbarossa sco imperatur l’onn 1155.
Renaschientscha e baroc[modifitgar | modifitgar il code]
Schebain accumpagnà d’interrupziuns (p.ex. Sacco di Roma, la sblundregiada da Roma tras truppas mercenarias da Karl V l’onn 1527), ha Roma enconuschì dal temp da la renaschientscha e da l’absolutissem in temp da fluriziun cun il papa sco chau da la baselgia catolica e regent secular.
La muntada da Roma sco center dal cristianissem ha manà ad ina nova culminaziun en l’activitad da construcziun. Quai ha gia cumenzà cun la basilica da S. Paul davant las portas sur la fossa da l’apostel Paul en il quart tschientaner, la Basilica San Giovanni in Laterano, medemamain en il quart tschientaner (e pli tard baroccisada tras Francesco Borromini), Santa Maria Maggiore en il 5avel tschientaner e surtut il dom da s. Peder che deriva en sia furma odierna dal 16avel e 17avel tschientaner.
La renaschientscha ed il baroc n’han però betg be dà a la citad ina nova parita tras edifizis sacrals, mabain er en furma da novas vias represchentativas cun vista sin palazs e plazs cun funtaunas ed obeliscs. En questa furma architectonica è la citad veglia sa mantegnida fin oz.
Chapitala da l’Italia[modifitgar | modifitgar il code]
Abstrahà dal stadi papal en l’Italia Centrala è l’istorgia politica da l’Italia stada segnada sur tschientaners da la preschientscha da pussanzas estras e da citads-stadi rivalisantas. Quai dueva pir sa midar en la segunda mesadad dal 19avel tschientaner ed er avrir a la citad da Roma novas perspectivas sco chapitala da l’Italia unida.
L’onn 1849 aveva la Frantscha staziunà truppas en il stadi papal. Il 1870 – durant ina pausa da sesida da l’Emprim Concil Vatican – ha la Frantscha retratg sias truppas da Roma suenter avair declerà a la Prussia la guerra. Il militar talian ha profità da la chaschun ed ha occupà quasi senza resistenza il stadi papal. Il papa è vegnì privà da sia pussanza politica e Roma è daventà pauc pli tard (ils 26 da schaner 1871) la chapitala dal stadi talian ch’era londervi da sa furmar sco stadi naziunal; avant aveva – en rom dal risorgimento – l’emprim Turin furmà la chapitala dal nov reginavel (a partir dal 1861) e pli tard Firenza (a partir dal 1865). Il papat ch’era vegnì privà da sia pussanza seculara e parts da la populaziun catolica han duvrà decennis da sa famigliarisar cun las novas relaziuns politicas. Exempel visibel da quellas dueva daventar il monument naziunal monumental per Vittorio Emanuele II en il nord dal Capitol e dal Forum Romanum ch’è vegnì inaugurà il 1911. Vers la fin dal 19avel tschientaner ha ultra da quai gì lieu nà da regiuns ruralas da l’Italia ina ferma immigraziun vers la nova chapitala, uschia che Roma è per l’emprima giada dapi l’antica creschida sur ils cunfins dal Mir aurelian or.
En consequenza dals conflicts socials ch’èn suandads a l’Emprima Guerra mundiala, han ils faschists sut Benito Mussolini surpiglià l’onn 1922 la pussanza. Sut lur domini han ins terminà il 1929 las differenzas tranter il stadi e la baselgia e fundà la citad dal Vatican sco stadi independent (Contracts dal Lateran). En rom da la glorificaziun propagandistica da l’antica romana han ins ultra da quai renovà da quel temp monuments antics e dà en general paisa a valurisar en la citad las restanzas dal temp da l’Imperi roman. Plinavant è vegnì stgaffì dal temp dal faschissem il quartier da la citad EUR (Esposizione Universale di Roma); il pli enconuschent dals edifizis da tempra futuristica da quest quartier furma il Palazzo della Civiltà Italiana (er Palazzo del Lavoro). Cuntrari per exempel a la Germania n’han ins mai allontanà las inscripziuns ed ils simbols faschistics, uschia che la represchentaziun architectonica e propagandistica dal faschissem è anc adina preschenta en il maletg da la citad.
Segunda Guerra mundiala[modifitgar | modifitgar il code]
Ils 19 da fanadur 1943 han ils Alliads bumbardà l’emprima giada Roma. En mira avevan ils 390 bumbardaders americans en emprima lingia la staziun da viafier Tiburtina. Destruì han els però surtut ils quartiers da lavurants en la part da la citad San Lorenzo e la baselgia San Lorenzo fuori le mura.[7] Er durant las ulteriuras attatgas or da l’aria e cur ch’ils Alliads èn s’avischinads il matg 1944 a la citad, è papa Pius XII restà a Roma. Per evitar in segund Monte Cassino u schizunt Stalingrad è el sa stentà da far declerar da tuttas varts Roma sco citad averta. Quai è la finala reussì il zercladur: ils Tudestgs han bandunà la citad ed ils Alliads han occupà quella senza far ulteriur donn a la substanza architectonica da la citad.
Suenter la Segunda Guerra mundiala ha il retg Umberto II bandunà il 1946 il pajais e l’Italia è daventada ina republica.
Roma sco metropola moderna[modifitgar | modifitgar il code]
En il suenterguerra è l’Italia stada segnada d’ina fluriziun economica sco anc mai (miracolo economico) e d’ina ferma fugia da la champagna: milliuns umans da l’Italia dal Sid e da las regiuns muntagnardas da las Abruzzas èn ids a lavurar ed abitar en la chapitala. Per remplazzar las baraccas dals emprims onns suenter la guerra, han ins erigì a partir dal 1962 en la Campagna romana gronds quartiers d’abitar; a medem temp han ins er endrizzà ils onns 1960 e 1970 quartiers d’abitar per la classa sociala mesauna. Fin l’onn 1980 era il dumber d’abitants da la citad quasi sa dublegià.
L’onn 1955 han ins avert l’emprima lingia da metro da la Metropolitana di Roma e l’onn 1960 han gì lieu a Roma ils XVII gieus olimpics da stad.
Las uschenumnadas ‹borgate abusive›, vul dir surbajegiadas illegalas en l’aglomeraziun, na purschevan savens nagin’infrastructura, naginas surfatschas verdas, naginas scolas e scolinas. Ed entant ch’il center da la citad dispona d’in dumber da baselgias che na sa laschan strusch pli mantegnair, mancavan er quellas en il conturn. Ils problems socials da las aglomeraziuns han furmà ils onns 1970 da vart da la sanestra radicala a cumbats socials, occupaziuns da chasas e chaumas. Extremists da sanestra e da dretga èn sa cumbattids sin via cun la polizia; medemamain ha la criminalitad organisada flurì da quel temp. Il punct culminant da la violenza politica dals onns 1970 en l’entir pajais ha furmà il 1978 il rapiment e mazzament dal primminister Aldo Moro tras commembers da las brigadas cotschnas. L’ultim exempel per la planisaziun urbana da quel temp – che vegn savens giuditgada sco malreussida – furma il cumplex d’abitar Corviale (er numnà ‹il serpentone›, ‹la serp gigantica›) ch’è vegnì construì ils onns 1975–1982. Ils proxims onns è la situaziun sa calmada in pau ed ina part da la classa mesauna romana ha bandunà en rom d’ina suburbanisaziun la citad.
Sut il pontificat da papa Gion Paul II ha la citad vis duas giadas ina fulla da glieud sco anc mai: L’onn sontg 2000 èn arrivads al servetsch divin al di da la giuventetgna dal mund dus milliuns umans davant las portas da la citad. E da la sepultura ils 8 d’avrigl 2005 sin la Plazza da s. Peder han prendì part 200 schefs da stadi e da regenza sco er trais fin quatter milliuns umans da tut il mund, dals quals però be 300 000 han chattà plazza, entant ch’ils auters han suandà las ceremonias sin tendas grondas.
Er ils ultims onns n’èsi betg adina reussì als presidents da la citad da schliar ils problems structurals ils pli gronds (traffic, allontanament dal rument). Ultra da quai hai dà scandals da corrupziun ed èn vegnidas a la glisch raits criminalas (Mafia Capitale, 2015). La trumpada da las burgaisas e dals burgais da Roma cun las partidas etablidas ha manà la stad 2016 Virginia Raggi dal moviment da protesta MoVimento 5 Stelle a la testa da l’executiva da la citad.
Roma oz[modifitgar | modifitgar il code]
Ils gronds edifizis dal 20avel tschientaner èn quasi tuts vegnids erigids en ils quartiers exteriurs sco l’EUR; en il center da la citad percunter n’èn mesiras da construcziun savens betg lubidas per motivs da protecziun da monuments. Adina puspè han er lieu qua exchavaziuns e mesiras da conservaziun dals vegls edifizis. En il maletg da la citad modern è il passà anc preschent en blers lieus. Uschia è per exempel sa mantegnì per gronda part il teater da Pompeius dal prim tschientaner a.C. al Campo de’ Fiori, en l’avantcurt dal qual sa radunava dal temp da Caesar la Curia e nua ch’el è probabel er vegnì assassinà. Il mez radund per ils aspectaturs è però vegnì transfurmà en il decurs dal temp en ina zona abitada. Oz sa chattan là tschalers ed ina garascha sutterrana, restaurants e bars, abitaziuns privatas e pensiuns. Pervi da la structura da teater mez radund d’antruras han tut las stanzas in plan en furma da trapez.
La renovaziun e l’ulteriur svilup da la citad èn savens colliads en il mintgadi cun gronds problems. Uschia è la construcziun d’in’immensa garascha sutterrana en ina collina da tuf sper la Plazza da s. Peder l’onn 2000 stada contestada, perquai ch’ins temeva ch’i vegnian destruidas tras quai restanzas archeologicas. Per il medem motiv ha er la terza lingia da metro, ch’era pli che necessaria, pudì vegnir averta pir il 2014/15.
Pli gronds problems ch’il center da la citad istoric chaschunan però las aglomeraziuns pauc attractivas cun lur auta quota da criminalitad. Là mancan savens fin oz surfatschas verdas u implants da sport e la colliaziun cun la rait da traffic public è insuffizienta. Fin oz n’existan strusch bogns publics en la citad ch’era enconuschenta per sias ‹termas per tuts›. Ils Romans che pon sa prestar quai possedan in’abitaziun en ina da las curts internas, savens verdas e tgiradas cun premura, u ch’els disponan schizunt d’ina pitschna villa sin territori da la citad.
En ina rangaziun da las citads tenor lur qualitad da viver ha Roma figurà l’onn 2018 sin plaz 57 da 231 citads en tut il mund.
Svilup da la populaziun[modifitgar | modifitgar il code]
L’istorgia da Roma ha cumenzà ca. 800 a.C. cun ina lia tranter divers pitschens vitgs cun paucs tschient fin milli abitants. Da qua davent è Roma creschì ils proxims tschientaners successivamain ad ina citad gigantica cun dapli ch’in milliun abitants. Suenter ch’impurtantas funcziuns da chapitala èn vegnidas spustadas en il quart tschientaner a Constantinopel e che l’Imperi roman occidental è ì en ruina en il 5avel tschientaner, è la populaziun sa diminuida fitg ferm ed è crudada fin l’onn 530 sin ca. 100 000 abitants.
En il temp medieval tempriv era Roma cun 20 000 abitants en cumparegliaziun cun oz ina citad pitschna. Pir il svilup dal stadi da la baselgia ha puspè manà en la citad a nova fluriziun, cumbain interrut adina puspè d’epidemias e guerras. Cur che Roma è daventà l’onn 1871 la chapitala da l’Italia reunida, dumbrava la citad bundant 210 000 abitants; trenta onns pli tard era la cifra gia sa dublegiada. En il decurs dal 20avel tschientaner è Roma danovamain avanzada ad ina citad cun bundant in milliun abitants; surtut ils onns suenter il 1945 è il dumber d’abitants creschì fitg ferm. La survista che suonda mussa il dumber d’abitants mintgamai tenor la situaziun territoriala respectiva. Fin l’onn 1858 sa tracti da stimaziuns, dal 1871 fin oz d’indicaziuns da vart da l’institut naziunal per statistica (ISTAT).
(*) Schisma occidental 1309–1376, pestilenza 1348/50
(**) Sacco di Roma 1527
Religiuns[modifitgar | modifitgar il code]
En l’antica era la religiun romana cun ses cults la religiun la pli derasada en la citad. Tuttina eran er represchentadas en quest center cultural autras religiuns sco per exempel il cult da Mitras ed auters cults da misteris. Sin il Palatin sa chattava in tempel da la Kybele u Magna Mater, en il quartier a dretga dal Tiber, il Trastevere, nua ch’era oriundamain er domiciliada la cuminanza gidieua, sa chatta in sanctuari sirian, sin il Capitol avevi in sanctuari dal Serapis, ed in tempel per Isis e Serapis, l’Iseum Campense existiva sin il Champ da Mars.[8]
Gia fitg baud è sa furmada a Roma ina cuminanza cristiana. Malgrà la persecuziun dals cristians è quella creschida svelt. Dal temp da regenza da Constantin il Grond è il cristianissem alura avanzà en tut l’Imperi roman ed ha er survivì la fin da quel. Sco successurs da l’apostel Petrus han ils uvestgs da Roma considerà sasezs sco chaus da la baselgia ed han surpiglià il titel da papa. Suenter che la citad è vegnida sblundregiada e destruida repetidamain da pievels pajauns, è Roma sa mess tras sco center religius da la baselgia occidentala e dapi il 8avel tschientaner sco center dal stadi pontifical. En il decurs dals proxims tschientaners han ins erigì a Roma numerusas baselgias, da las qualas intginas tutgan tar ils pli impurtants sanctuaris dal cristianissem insumma.
L’onn 1797 è la citad da Roma vegnida conquistada da Napoleun Bonaparte en rom da sia Campagna d’Italia. Suenter il Congress da Vienna (1815) han ins puspè restituì la suveranitad papala. La schientscha naziunala taliana era creschida sut l’occupaziun franzosa (uschenumnà risorgimento). L’onn 1861 è vegnì fundà a Turin il Reginavel d’Italia. Cur che la Frantscha ha retratg pervi da la Guerra tudestg-franzosa sias truppas da protecziun da Roma, han truppas talianas conquistà a partir dals 11 da settember 1870 il stadi pontifical, e quai senza fruntar sin gronda resistenza. Ils 20 da settember è la citad stada occupada dal tuttafatg (Breccia di Porta Pia) ed il domini secular dals papas sur la citad da Roma è ì a fin. Il papa è sinaquai sa retratg en il Vatican, il qual è vegni renconuschì il 1929 en ils Contracts dal Lateran sco stadi independent.
Roma e surtut il Vatican furman fin oz il center spiertal da la baselgia catolic-romana. Cun il grond dumber da baselgias, claustras ed autras instituziuns religiusas, spirituals, muntgs e mungias è quella fin oz ordvart preschenta en il maletg da la citad. Tut en tut datti a Roma dapli che 900 baselgias catolicas; quellas dattan perditga da tut las epocas architectonicas da l’istorgia europeica da l’antica fin oz. En l’uvestgieu da Roma, il qual cumpiglia il territori da la citad cun excepziun dad Ostia, eran l’onn 2017 2 355 984 abitants (82 % da la populaziun) catolics. La cumpart dals catolics è sa sbassada tranter il 2002 ed il 2011 da 97 % sin 82 %, tant pervi da la secularisaziun sco er pervi da l’immigraziun da persunas d’autra cretta. Dapi il 2011 sa tegna la cumpart da catolics però constant tar radund 82 %.
La pli veglia minoritad religiusa a Roma furman ils gidieus, ils quals èn cumprovads en la citad a partir dal segund tschientaner a.C. Dapi il 16avel tschientaner han ils gidieus romans stuì viver en il ghetto, il qual è pir vegnì schlià l’onn 1870 cun la fin dal stadi pontifical. Sco simbol da la conscienza da sasez da la cuminanza gidieua ha quella laschà eriger ils onns 1901–1904 la gronda sinagoga (Tempio Maggiore), la quala n’ha er patì nagins donns dal temp da la persecuziun e deportaziun dals gidieus durant la Segunda Guerra mundiala. Oz vivan a Roma radund 20 000 gidieus (ca. 0,7 % da la populaziun).
Ils protestants da diversas confessiuns furman a Roma be ina pitschna minoritad. Er els giaudan pir dapi l’onn 1870 libertad da cretta; avant avev’ins tranter auter erigì ordaifer ils mirs da la citad il Cimitero acattolico (er ‹santeri protestant›). Suenter che Roma è daventà la chapitala dal stadi naziunal talian, han ils valdais oriunds dal Piemunt erigì la baselgia represchentativa Tempio Valdese di Roma.
Tras immigraziun èn oz er represchentadas duas autras cuminanzas religiusas en in dumber considerabel: ils cristians ortodoxs (surtut da derivanza rumena) cun var 4 % da la populaziun ed ils muslims (radund 4 % da la populaziun) che derivan oravant tut da l’Albania, Maroc, Pakistan e Bangladesch. Ils onns 1984–1995 han ins erigì la moschea da Roma ch’era da quel temp la pli gronda en l’entira Europa. Ulteriuras minoritads furman hindus, budists, testimonis da Jehova e persunas senza confessiun.
Politica[modifitgar | modifitgar il code]
Cussegl e president da la citad[modifitgar | modifitgar il code]
Il cussegl communal da la citad da Roma furma l’Assemblea Capitolina che dumbra 48 commembers. Quel tegna sias sesidas en l’Aula Giulio Cesare en il palaz dals senaturs. Chau da l’executiva furma il president da la citad.
Vopna e simbols da suveranitad[modifitgar | modifitgar il code]
La vopna da la citad da Roma mussa in scut cotschen cun l’acronim S.P.Q.R. ed ina curuna cun pedras preziusas.
S.P.Q.R. stat per latin Senatus Populusque Romanus, ‹il Senat ed il pievel da Roma›. Quest’abreviaziun furmava l’emblem da suveranitad gia en la Roma antica; er las legiuns da l’Imperi roman purtavan quels sin lur standartas. Oz èn ils quatter bustabs da chattar sin numerusas tavlas, statuas, indrizs publics ed er sin viertgels da tumbins.
Chapitala e sedia da la regenza[modifitgar | modifitgar il code]
Sco chapitala da l’Italia furma Roma dapi il 1871 la sedia da bleras instituziuns ed organs statals. La chombra dals deputads, sco pli gronda chombra dal parlament talian, ha sia sedia en il Palazzo Montecitorio en vischinanza dal Pantheon, entant ch’il Senat sa scuntra en il Palazzo Madama.
Il president dal stadi ha sia sedia uffiziala en il Palaz dal Quirinal, il qual furmava antruras la sedia administrativa dal stadi pontifical e ch’aveva furmà dal 1871 fin il 1946 la residenza dals retgs talians. Sez uffizial dal primminister furma dapi il 1961 il Palazzo Chigi, avant aveva quel residià en il Palazzo del Viminale ch’era vegnì erigì il 1925. Ultra da quai han tut ils ministeris da la regenza lur sedia a Roma.
Cultura ed attracziuns[modifitgar | modifitgar il code]
Survista[modifitgar | modifitgar il code]
Tenor la tradiziun è la citad da Roma vegnida fundada l’onn 753 sin ina da las set collinas. Chats archeologics laschan però supponer ch’igl haja gia existì qua 1000 a.C. ina colonisaziun umana. Segnadas fin oz d’edifizis antics èn surtut la collina Palatin e la vallada situada en il nord da quel. Quai è d’attribuir al fatg ch’il Palatin furmava dal temp dals imperaturs la collina residenziala da l’imperatur, entant che s’extendeva en la val tranter il Palatin ed il Capitol il Forum Romanum che furmava en la Roma antica il center da la vita citadina.
Sco center da la citad da Roma vala il territori entaifer il Mir aurelian ch’era vegnì erigì en il terz tschientaner enturn il territori da las set collinas Capitol, Quirinal, Viminal, Esquilin, Caelius, Aventin e Palatin. Il center istoric sa derasa per gronda part per lung da la riva sanestra dal Tiber. Qua sa chattan ils pli blers e pli gronds monuments architectonics da l’antica. Ils edifizis cristians percunter èn repartids sin omaduas varts dal Tiber. La citad dal Vatican cun il dom da s. Peder ch’è visibel lunsch enturn, sa chatta da la vart dretga dal Tiber. Il center istoric da Roma, il dom da s. Peder e la citad dal Vatican tutgan dapi l’onn 1980 tar il Patrimoni cultural da l’UNESCO.
La citad exteriura e la periferia da Roma sa chattan correspundentamain ordaifer il Mir aurelian. La concentraziun d’edifizis antics è qua bundant pli bassa, er sch’ins frunta adina puspè sin tals. Ins chatta sper numerusas baselgias ch’èn er vegnidas erigidas en questas parts da la citad, per exempel la basilica San Paolo fuori le mura.
Edifizis[modifitgar | modifitgar il code]
Sco ina da las grondas citads culturalas da l’Europa enserra il territori da Roma in grond dumber da monuments che tanschan dals Etruscs fin il temp preschent. Perditgas dal temp dals retgs etruscs e da l’istorgia tempriva romana èn plitost stgarsas. Tant pli amplas èn persuenter las restanzas da l’epoca da l’Imperi roman.
Quellas tanschan da Pantheon (fundà l’onn 27 a.C., reconstruì tranter 118 e 128 s.C.) ch’è sa mantegnì quasi a moda cumpletta e che furma la suletta construcziun a cupla da l’antica anc existenta, fin al Colosseum (terminà 80 s.C.), il pli grond amfiteater da l’antica e lieu d’occurrenza da cumbats da gladiaturs e d’auters spectaculs. Dapi l’onn 1999 serva il Colosseum en pli sco monument cunter la paina da mort: Adina cur ch’in stadi abolescha la paina da mort, vegn il Colosseum illuminà durant 48 uras – quai che capita però be darar.
En la citad chatt’ins sper ils mirs da la citad antics artgs da triumf, baselgias e palazs sco er plazzas publicas; menziun speziala meritan il Forum Romanum ed ils Forums imperials, medemamain las termas da Caracalla (construidas vers 217 s.C.), che vegnan duvradas oz la stad sco scenari per represchentaziuns d’operas, las catacumbas – implants sutterrans extendids, en ils quals ils emprims cristians celebravan la s. Messa ed èn vegnids sepulids – ed il Castel Sant’Angelo ch’è vegnì erigì sco mausoleum per l’imperatur roman Hadrian ed extendì en il temp medieval ad ina fortezza.
En il quart tschientaner han ins erigì la baselgia San Paolo fuori le mura, la quala è vegnida reconstruida suenter in incendi l’onn 1823. La Basilica San Giovanni in Laterano datescha dal quart tschientaner ed è per gronda part vegnida reconstruida en il 17avel e 18avel tschientaner. La baselgia San Pietro in Vincoli dal 5avel tschientaner è vegnida restaurada en il 15avel tschientaner; qua sa chatta la famusa statua da Moses da Michelangelo Buonarroti.
Ulteriurs impurtants monuments furman la Piazza Navona cun trais funtaunas (tranter quellas la Fontana dei Quattro Fiumi, ina da las capodovras dal sculptur Gian Lorenzo Bernini), la Piazza del Campidoglio (la Plazza dal Capitol cun ina statua da bronz da l’imperatur Marcus Aurelius ch’è vegnida terminada en il segund tschientaner s.C.), la Fontana di Trevi (ina funtauna barocca dal 18avel tschientaner, en la quala turists bittan tradiziunalmain munaidas e giavischan insatge) e la Piazza di Spagna cun la famusa stgala spagnola dal 18avel tschientaner che maina tar la baselgia Santa Trinità dei Monti che deriva dal 15avel tschientaner.
Ulteriurs monuments da la Roma cristiana èn da chattar en l’entira citad. Il center dal cristianissem furma la citad dal Vatican cun il dom da s. Peder (cf. latiers las infurmaziuns detagliadas en l’artitgel davart il Vatican).
Impurtants edifizis da la Roma moderna sa chattan surtut en ils districts exteriurs da la citad, sco per exempel ils edifizis dals Gieus olimpics da stad 1960 da Pier Luigi Nervi, in dals pli impurtants architects talians dal 20avel tschientaner, ma er monuments d’onur e sgrattatschiels. Repartids sur l’entira citad èn ulteriurs monuments architectonics, plazzas, funtaunas ed obeliscs. En il vest da la citad han ins erigì ils onns 1972 fin 1982 cun il cumplex Corviale la pli lunga chasa d’abitar da l’Europa.
Parcs e plazzas[modifitgar | modifitgar il code]
Tranter las numerusas villas noblas che circumdavan la Roma papala existan oz anc, cun lur immens parcs, la Villa Borghese, la Villa Ada e la Villa Doria Pamphili. ‹Villa› designescha a Roma per ordinari il parc, betg l’edifizi. Ulteriurs parcs èn:
- Colle Oppio (Esquilin), en vischinanza dal Colosseum, là sa chatta la Domus Aurea.
- Parco degli Acquedotti, zona verda cun restanzas da set aquaducts.
- Parco Nemorense, er numnà Parco Virgiliano, en vischinanza da la Via Nemorense.
- Parco Savello (er: Giardino degli Aranci), zona verda al Tiber, cun oranschers.
- Parco degli Scipioni en vischinanza da la Porta Latina.
- Roseto comunale, sper il Circus Maximus, sin las spundas da l’Aventin.
- Villa Albani, en la part da la citad Nomentano-Trieste.
- Villa Aldobrandini, a la Via Nazionale.
- Villa Balestra, en la part da la citad Parioli.
- Villa Bonelli, tranter la Via della Magliana e la Via Portuense.
- Villa Carpegna, survart la Via Gregorio VII en la part da la citad Aurelio.
- Villa Celimontana, al Caelius, en vischinanza dal Colosseum.
- Villa Chigi, en la part da la citad Trieste.
- Villa Corsini, cumpiglia il curtin zoologic da Roma, il Bioparco Roma.
- Villa Farnesina a Trastevere (Via della Lungara), nua che sa chatta l’Accademia dei Lincei.
- Villa Fiorelli, en vischinanza da la Via Montepulciano.
- Villa Giulia, en vischinanza dal Piazzale delle Belle Arti, cumpiglia il Museo d’Arte Etrusca.
- Villa Glori, er enconuschent sco Parco della Rimembranza, dasper la Villa Ada.
- Villa Gordiani, en vischinanza da la Via Prenestina.
- Villa Lazzaroni, en vischinanza da la Via Appia Nuova.
- Villa Leopardi, en vischinanza da la Via Nomentana.
- Villa Medici, sper la baselgia Trinità dei Monti, sedia da l’Accademia di Francia.
- Villa Mercede, en vischinanza da la Via Tiburtina, datiers da la part da la citad San Lorenzo.
- Villa Paganini, en vischinanza da la Via Nomentana.
- Villa Sciarra, a la Via Calandrelli.
- Villa Stuart, en la part da la citad Monte Mario.
- Villa Torlonia (concepì da Giuseppe Valadier), en vischinanza da la Via Nomentana.
Museums[modifitgar | modifitgar il code]
Il pli vegl museum da Roma furman ils Museums capitolins dal 1471. Sper ils Museums vaticans – bundant pli gronds – cumpiglian quels ina da las pli impurtantas collecziuns d’art da la citad.
En la Villa Giulia, la chasa da champagna da papa Julius III, erigida en la mesadad dal 16avel tschientaner, sa chatta ina collecziun extraordinaria d’art etrusc e da la Roma antica.
La collecziun d’art da la famiglia Borghese pon ins contemplar en lur palaz che deriva da l’entschatta dal 17avel tschientaner. Quella porta il num Galleria Borghese e sa cumpona surtut da maletgs e plasticas.
La collecziun archeologica dal Museo Nazionale Romano, ch’è da muntada mundiala, è repartida sin tschintg differents lieus (Palazzo Massimo alle Terme, Aula Ottagona, Palazzo Altemps, las termas da Diocletian e la Crypta Balbi).
Medemamain d’impurtanza èn las galarias da maletgs en il Palazzo Doria-Pamphilj, il Palazzo Colonna ed il Palazzo Corsini, la collecziun da figuras da bronz en il Palazzo Venezia sco er la collecziun da maletgs en il Palazzo Barberini.
La moderna è represchentada tras il MAXXI. Quest edifizi futuristic da l’architecta Zaha Hadid è vegnì avert l’onn 2009 e vesa sasez sco lieu creativ e labor per architectura ed art contemporan.
Teater[modifitgar | modifitgar il code]
Roma gioga ina rolla centrala entaifer la vita culturala taliana. En il Teatro dell’Opera di Roma, che tutga tar las pli grondas operas da l’Italia, han lieu preschentaziuns d’opera e da ballet; la stad han las represchentaziuns lieu en las Termas da Caracalla. Ultra da quai datti a Roma radund 150 teaters e sis grondas salas da concert che porschan in program varià. Durant ils mais da stad han lieu bleras occurrenzas al liber.
In dals pli vegls teaters da Roma è il Teatro Argentina, dal qual ils origins tanschan enavos en l’onn 1732. Il Teatro Eliseo è vegnì avert l’onn 1900. Il 2002 han ins inaugurà en il nord da la citad l’Auditorium Parco della Musica; quest areal da radund 50 000 meters quadrat cumpiglia tranter auter trais salas da concert – surtut per musica classica – ch’èn vegnidas erigidas tenor plans da l’architect Renzo Piano.
Musica[modifitgar | modifitgar il code]
Musica d’art[modifitgar | modifitgar il code]
En vista a la muntada extraordinaria da la citad da Roma da quel temp, na fai betg surstar che la citad ha furmà dal temp da la renaschientscha e dal baroc in dals pli impurtants centers da la musica. Betg be en la chapella papala en il Vatican, mabain er en las numerusas baselgias a Roma sez han operà blers impurtants musicists. En il 15avel e l’emprima mesadad dal 16avel tschientaner eran las posiziuns centralas per ordinari en ils mauns da represchentants da la polifonia franco-flama, da Franzos e – surtut en la Chapella sixtina – er da Spagnols.
L’emprim impurtant cumponist indigen a Roma è stà Costanzo Festa (1490–1545), ma il pli famus dueva daventar il polifonist vocal Giovanni Pierluigi da Palestrina (1525–1594), il qual è vegnì celebrà dal temp da la cuntrarefurma sco renovatur e ‹spendrader› da la musica da baselgia. Ad el è suandà in’entira retscha da cumponists da baselgia, tranter quels Gregorio Allegri (1582–1652), dal qual il Miserere ha gì fin en il 19avel tschientaner in renum mistic ed il qual Mozart è stà bun da nudar l’onn 1770 tenor l’udida. En il 17avel tschientaner ha Giacomo Carissimi (1605–1674) stgaffì l’oratori sco alternativa religiusa a l’opera. Insumma han intgins papas empruvà da cumbatter u da supprimer en il 17avel e 18avel tschientaner dal tuttafatg l’opera (da quai è tranter auter resultà che chastrats han surpiglià las rollas da dunnas); ma da l’autra vart èn adina puspè sa fatgs valair a Roma mecens e promoturs ch’han procurà che la vita musicala na daventia betg l’unfrenda da la rigurusadad religiusa.
En il 18avel e 19avel tschientaner è la citad da Roma stada per l’opera main impurtanta che Venezia, Napoli e Milaun. Tuttina han intginas da las pli famusas operas gì en teaters romans lur primaudiziun, tranter auter da Rossini ‹Il barbiere di Siviglia› (en il Teatro Argentina 1816), da Verdi ‹Il trovatore› (Teatro Apollo, 1853) ed ‹Un ballo in maschera› (Teatro Apollo, 1859) e da Puccini ‹Tosca› (Teatro Costanzi, 1900); il cuntegn da quest’ultima gioga per part er a Roma, tranter auter en il Castel Sant’Angelo.
En il 20avel tschientaner ha operà a Roma Ottorino Respighi (1879–1936), il qual ha mess a la citad eterna cun sias sinfonias in monument musical.
Musica populara[modifitgar | modifitgar il code]
Emprims fastizs da la musica populara romana derivan dal 13avel tschientaner cun la chanzun ‹Sonetto› (er enconuschenta sco ‹Bella quanno te fece mamma tua›), la quala è pli tard daventada in sinonim per la tradiziun musicala romana.
L’onn 1890 marchescha alura il cumenzament da la chanzun romana moderna cun la publicaziun da la chanzun ‹Feste di maggio› cun text da Giggi Zanazzo e musica dad Antonio Cosattini. Al success da questa chanzun èn suandadas occurrenzas musicalas per chanzuns romanas ch’èn sa mantegnidas fin la Segunda Guerra mundiala.[9]
Spezialitads culinaricas[modifitgar | modifitgar il code]
Las purschidas culinaricas a Roma èn fitg variadas e tanschan da l’auta gastronomia fin la tipica cuschina romana cun spezialitads da bov, portg, agnè, crustaccas e pesch e da numerusas preparaziuns da tomatas u artischoccas, savens accumpagnadas da mozzarella ed agl.
Da Roma derivan er duas enconuschentas tratgas da pasta, bucatini all’amatriciana (pasta chavortga cun panzetta en sosa da tomata) e spaghetti alla carbonara. Tenor la legenda duain questas tratgas esser vegnidas inventadas dal temp d’occupaziun a la fin da la Segunda Guerra mundiala per remplazzar als schuldads americans lur ensolver tipic cun charnpiertg ed ov – cumprovas per ils nums ed ils recepts èn però pir da chattar in pau pli tard. Tar la pizza romana sa tracti, cuntrari a la pizza napoletana, savens d’ina pizza bianca senza tomatas passadas; i dat però tant pizza bianca sco er pizza rossa en las pli differentas variaziuns.
Sport[modifitgar | modifitgar il code]
En la citad existan dus clubs da ballape da renum naziunal ed internaziunal, numnadamain Lazio (fundà il 1900) ed AS Roma (fundà il 1927). Las partida da chasa dad omadus clubs han lieu en il stadion olimpic, situà en il nord da la citad, che porscha plazza a radund 73 000 aspectaturs.
L’onn 1960 han gì lieu a Roma ils gieus olimpics da stad ed ils emprims paralimpics insumma. Ina dumengia da mars ha lieu mintg’onn il Maraton da Roma, intginas emnas avant mintgamai il mez maraton Roma–Ostia.
Economia ed infrastructura[modifitgar | modifitgar il code]
Economia[modifitgar | modifitgar il code]
Tenor in studi da l’onn 2014 ha la regiun da Roma realisà in product interiur brut da 163,2 milliardas dollars. En la glista da las pli fermas regiuns metropolitanas en tut il mund sa chatta la citad uschia sin plaz 76. Il product interiur brut per persuna ha muntà a 38 025 dollars (Milaun: 41 147 dollars).[10]
Roma furma dapi la Segunda Guerra mundiala la plazza economica la pli dinamica en l’Italia. Si’economia sa basa sin il sectur da servetschs e profitescha en spezial da la preschientscha d’interpresas dal stadi sco er dal turissem. Daspera domineschan il commerzi a l’engrossa ed il commerzi en detagl ed en l’industria il sectur da textilias, la producziun da vivondas, products farmaceutics, maschinas, l’elavuraziun da metal e la producziun da palpiri.
Turissem[modifitgar | modifitgar il code]
Il turissem gioga in’impurtanta rolla per l’economia da Roma. Cun stgars 7,1 milliuns visitaders da l’exteriur è Roma stà il 2016 sin plaz 16 da las citads las pli frequentadas en tut il mund e sin plaz sis en l’Europa. Ils turists da l’exteriur han manà il medem onn ad entradas da 4,5 milliardas dollars. La gronda part dals visitaders èn vegnids da l’Europa, da l’Asia e dals Stadis Unids.
Traffic[modifitgar | modifitgar il code]
Traffic aviatic[modifitgar | modifitgar il code]
En la regiun da Roma sa chattan trais plazzas aviaticas, las duas pli pitschnas Roma-Ciampino e Roma-Urbe, e la plazza aviatica intercontinentala Roma-Fiumicino. Quest’ultima, situada a la costa, furma la pli impurtanta plazza aviatica da l’Italia ed a medem temp la sedia principala da la pli gronda societad aviatica dal pajais Alitalia.
Viafier[modifitgar | modifitgar il code]
Sco in dals centers da la rait da viafier taliana dispona Roma da las staziuns da viafier Roma Tiburtina, Roma Ostiense, Roma Tuscolana, Roma Trastevere, Roma San Pietro, Roma Aurelia sco er da la staziun principala Roma Termini. Termini è ina da las pli grondas staziuns da l’Europa cun radund 400 000 viagiaturs per di. Dapi l’avertura da la viafier ad auta sveltezza en direcziun da Napoli e l’amplificaziun da la staziun Roma Tiburtina na vegnan trens che dovran Roma be sco staziun da passagi betg pli manads a la staziun principala Termini.
Daspera sa chatta a Roma (staziun Roma San Pietro) il pitschen traject da la viafier statala dal Vatican. Quel è vegnì avert l’onn 1856 tras papa Pius IX e serva exclusivamain al traffic da martganzia.
Traffic sin via[modifitgar | modifitgar il code]
La citad da Roma sa chatta en il center d’ina rait da vias en furma da staila che suonda, partind dal Capitol, il decurs da las vias da l’antica, las qualas colliavan Roma cun ses imperi. Oz vegn Roma circumdà d’in’autostrada circulara (il Grande Raccordo Anulare u GRA) che sa chatta en ina distanza da radund 10 kilometers dal center da la citad.
La citad ha da sbatter cun gronds problems da traffic, damai ch’il sistem da vias en furma da staila lubescha als abitants be il viadi tras il center istoric ubain sin l’autostrada circulara surchargiada. Er il sistem da metro, ch’è cumpareglià cun autras citads da medema grondezza vaira modest, na furma qua betg propi in agid; ultra da quai hai a Roma sin 10 000 abitants be 21 taxis, bler pli pauc ch’èn autras metropolas europeicas.
En intginas zonas cun diminuziun dal traffic (Zona a Traffico Limitato, ZTL) en il center da la citad pon ins charrar tranter las 6 e las 18 uras be cun ina lubientscha speziala. Questas zonas han ins stgaffì ils onns 1970 e 1980 perquai che las vias eran cronicamain surchargiadas. En las parts da la citad Trastevere e San Lorenzo hai percunter bler traffic la notg, uschia che vala là la regla dal traffic limità durant la notg.
Traffic public[modifitgar | modifitgar il code]
Il traffic local public a Roma vegn gestiunà per gronda part da l’interpresa da traffic citadina ATAC. Il sistem da traffic public cumpiglia bus, trolleybus, tram, metro e viafier urbana.
La rait da bus dumbra 350 lingias cun bundant 8000 staziuns. Il tram è vegnì avert a Roma l’onn 1877 e maina oz sin sis lingias sur ina distanza da bundant 51 km cun 192 staziuns. Trolleybus ha la citad enconuschì tranter il 1937 ed il 1972; l’onn 2005 han ins puspè reavert ina lingia.
La metro (Metropolitana di Roma) dispona da las trais lingias A, B e C cun total 74 staziun sin ina lunghezza da 60 km (situaziun dal 2016). Las duas lingias A e B sa cruschan a Termini. L’emprim traject (oz B) è vegnì avert il 1954 e cumplettà ils onns 1990 resp. il 2012 (B1); la lingia A è suandada l’onn 1980 ed è vegnida prolungada il 1999/2000; l’emprima part da la lingia C deriva dal 2014. Pervi da problems finanzials e chats archeologics ha l’ulteriura construcziun da la lingia C stuì vegnir sistida. Ulteriuras lingias da metro sa chattan en planisaziun.
Scienza e furmaziun[modifitgar | modifitgar il code]
A Roma sa chattan trais universitads statalas: L’Università degli Studi di Roma La Sapienza è ina da las pli veglias (fundaziun: 1303) e cun radund 147 000 students ina da las pli grondas universitads da l’Europa. Las duas ulteriuras universitads èn Tor Vergata e Roma Tre. Daspera existan pliras universitads catolicas sco instituziuns da la Sontga Sedia u da singuls urdens religius.
Ultra da quai furma Roma la sedia da l’academia naziunala da las scienzas (Accademia Nazionale dei Lincei), da las academias papalas e da diversas academias e conservatoris naziunals da saut, musica e teater. Medemamain a Roma sa chatta l’institut central per la restauraziun d’ovras d’art.
Medias[modifitgar | modifitgar il code]
A Roma vegnan edidas pliras gasettas dal di ed emnilas: ‹La Repubblica›, ‹Il Messaggero›, ‹Il Tempo›, ‹Il Foglio›, ‹Il manifesto›, ‹liberazione›.
La Radiotelevisione Italiana ha medemamain sia sedia principala a Roma. En pli è la citad, pervi dal clima ed ils monuments, in lieu tschertgà per l’industria da film (Cinecittà).
Organisaziuns internaziunalas[modifitgar | modifitgar il code]
Las administraziuns centralas da diversas interpresas ed organisaziuns centralas han lur sedia a Roma. Latiers tutgan l’Organisaziun da las Naziuns Unidas per l’alimentaziun e l’agricultura (FAO) ed il Fond internaziunal per il svilup agricul (IFAD).
Annotaziuns[modifitgar | modifitgar il code]
- ↑ Dionysios von Halikarnassos: Antiquitates Romanae 1,72s.
- ↑ Paolino Mingazzini: L’origine del nome di Roma ed alcune questioni topografiche attinenti ad essa. La Roma quadrata, il sacello di Volupia, il sepolcro di Acca Larenzia. En: Bullettino della Commissione Archeologica Comunale di Roma, tom 78, 1961–1962, p. 3–18; Edmond Jung: Les noms du Tibre et de Rome. Matériaux et questions. En: Revue Internationale d’Onomastique, tom 23, 1971, p. 189–205; tom 24, 1972, p. 33–61.
- ↑ Tibull: Carmen 2,5,23s.
- ↑ Vergil: Aeneis 1, 278–279.
- ↑ La ditga da Romulus e Remus sin roma-online.de.
- ↑ Frank Kolb: Rom. Die Geschichte der Stadt in der Antike. Minca 1995, p. 453s.
- ↑ Richard Overy: Der Bombenkrieg. Europa 1939–1945. Rowohlt, Berlin 2014, ISBN 978-3-87134-782-5, p. 730–733.
- ↑ Romolo A. Staccioli: Guida di Roma antica. Milano 1994, ISBN 88-17-16585-9.
- ↑ Giuseppe Micheli: Storia della canzone romana. Newton Compton Editori, Roma 1989.
- ↑ Alan Berube, Jesus Leal Trujillo, Tao Ran e Joseph Parilla: Global Metro Monitor. Brookings 2015.
Litteratura[modifitgar | modifitgar il code]
- En general
- Brigitte Hintzen-Bohlen: Kunst und Architektur: Rom. Cun contribuziuns da Jürgen Sorges. Könemann, Tandem Verlag, 2005, ISBN 3-8331-1304-9.
- Michael Matheus: Rom. En: Europäische Erinnerungsorte, tom 2 (Das Haus Europa), ed. da Pim den Boer, Heinz Duchhardt, Georg Kreis, Wolfgang Schmale, Minca 2012, ISBN 978-3-486-70419-8, p. 263–279.
- Martin Mosebach: Rom, ewige Stadt, Sehnsucht im Klischee? CORSO, Hamburg 2010, ISBN 978-3-86260-005-2.
- Volker Reinhardt, Michael Sommer: Rom. Geschichte der Ewigen Stadt. Theiss, Stuttgart 2008, ISBN 978-3-8062-2081-0.
- Volker Reinhardt: Geschichte Roms. Von der Antike bis zur Gegenwart. (C.H. Beck Wissen), C.H. Beck, Minca 2008, ISBN 978-3-406-57714-7.
- Steffen Bogen e Felix Thürlemann: Rom – Eine Stadt in Karten von der Antike bis heute, Primus Verlag, Darmstadt 2009, ISBN 978-3-89678-661-6.
- Filippo Coarelli: Rom. Ein archäologischer Führer, Verlag von Zabern, Magonza 2000, ISBN 3-8053-2685-8.
- Michael Matheus: Rom. Antikes Substrat und städtische Entwicklung. En: Die Urbanisierung Europas von der Antike bis in die Moderne, (Kieler Werkstücke, Reihe E: Beiträge zur Sozial- und Wirtschaftsgeschichte, tom 7), ed. da Gerhard Fouquet e Gabriel Zeilinger, Francfurt a.M. 2009, p. 191–206.
- Singulas epocas istoricas
- Alexandre Grandezza: Urbs. Roms Weg zur Weltmetropole. wbg Zabern, Darmstadt 2019.
- Frank Kolb: Rom. Geschichte der Stadt in der Antike. Beck, Minca 2002, ISBN 3-406-46988-4.
- Karl-Wilhelm Weeber: Ganz Rom in 7 Tagen – Ein Zeitreiseführer in die Antike. Primusverlag, Darmstadt 2008, ISBN 978-3-89678-365-3.
- Ferdinand Gregorovius: Geschichte der Stadt Rom im Mittelalter vom V. bis XVI. Jahrhundert. Dtv, Minca 1988, ISBN 3-423-05960-5 (7 toms).
- Mirabilia Urbis Romae – Die Wunderwerke der Stadt Rom. Translatà e commentà da Gerlinde Huber-Rebenich e.a. Herder, Freiburg 2014, ISBN 978-3-451-30931-1.
- Chris Wickham: Medieval Rome. Stability and Crisis of a City, 900–1150. Oxford University Press, 2015.
- Hans Georg Wehrens: Rom. Die christlichen Sakralbauten vom 4. bis 9. Jahrhundert. Ein Vademecum. Herder Freiburg 2017, ISBN 978-3-451-38300-7.
- Art e cultura
- Christoff Neumeister: Das antike Rom. Ein literarischer Stadtführer. Beck, Minca 1997, ISBN 3-406-42683-2.
- Claus-Günter Frank: Rom. Literarische Spaziergänge durch die Hauptstadt der Welt. Klöpfer & Meyer, Tübingen 2000, ISBN 3-931402-55-X.
- Volker Ebersbach: Rom und seine unbehausten Dichter. (Essais). Mitteldeutscher Verlag, Halle; Lipsia 1985 e 1987, ISBN 3-354-00260-3.
- Reinhard Raffalt: Leben mit Rom. Prestel, Minca 1986ss.
- Roberto Zapperi: Alle Wege führen nach Rom. Die ewige Stadt und ihre Besucher. C. H. Beck, Minca 2013. ISBN 978-3-406-64451-1.
- Livio Jannattoni, Giuliano Malizia: La Cucina Romana e del Lazio. Roma, Newton Compton, 1998. ISBN 978-88-541-5865-8.


c: text/html

text:
Cun numerusas cumposiziuns e sco dirigent ha Gion Giusep Derungs marcà ferm il chant da chors en ed ordaifer il Grischun. Lautra vart da sia lavur cumpositorica nè betg uschè enconuschenta: la musica instrumentala, cammeristica, sinfonica.
Lentschatta december 2020 ed en il schaner, favrer e mars 2021 ha RTR registrà ni schà registrà pliras ovras instrumentalas da Gion Giusep Derungs. LArtg musical porta quellas novas registraziuns ed in discurs cun leditur da quellas partituras, Simon Camartin. Nus udin: intginas istorgias ord il ciclus IL STROLI en la versiun per clavazin solo (cumponì 2004) interpretà dal giuven pianist ucrain-svizzer Andriy Dragan ed en la versiun da chombra (Stella Ingrosso, flauta; Josias Just, clarinetta; Elisabeth Göring, fagot; Cornelia Brandis, violina e Luzius Gartmann, cello), lura ATUN per orchester dinstruments a corda (cumponì 2016) interpretà dal Chernivtsi Philharmonic Orchestra ed il TRIO per clavazin, violina e cello (2002) sunà da trais musicistAs da Lemberg/Ucraina: Mariya Tkachyk, violina; Oksana Lytvyenko, cello e Danylo Saienko, piano.
redacziun: Giusep G. Decurtins

robotstxt: allowed

filter: keep


text:
Royal Riot
Els èn l’emprima band che suna senza forz’electrica a l’Open Air Lumnezia: Royal Riot.
Venderdi suentermezdi esi stà plitost quiet en la Val Lumnezia. Senza forz’electrica na datti nagins concerts sil palc, pertge tut funcziuna cun moniturs, autpledaders ed amplifitgadurs.
Ina band ha però salvà la situaziun: Royal Riot, ils victurs dal contest da talents da l’onn passà, han suna unplugged, e lur concert spontan ha diverti il public.
Damian Lynn
Damian Lynn ha quest onn gudagnà in Swiss Mucic Award, era gia sin turnea cun Stefanie Heinzmann e Bligg e daventa pli e pli enconuschent.
Tuttina èsi anc ina lunga via, sco el di sez. In tschert stil ha el dentant gia chattà cun ses apparat da far «loops». Uschia po el sveltamain registrar riffs u chant sin tribuna e maschadar/repeter quels. Ma el na sa sentia mai sulet, saja quai ch’el è en viadi sulet u cun ses drummer. Suenter ils concerts baiva Damian numnadamain savens ina gervosa ensemen cun auters musicists – en Lumnezia cun Dodo.
Dodo
Buna luna suenter la gronda plievgia ed ils chametgs – cun Dodo.
Dodo, il musicist da reggae svizzer, quel dal «Hippie-Bus», è vegnì oz a Degen per sa preschentar sin il palc da l’Open Air Lumnezia. Gia sin via vers la val da la glisch ha el però vis che las nivlas eras stgiras. Ed a la fin, suenter ch’il providiment electric funcziunava puspè, ha el fatg musica cun bler sulegl.
Wanda
Ier anc a Minca, oz levà amez ils culms. Il chau da Wanda, Marco Michael Wanda, ha cumpareglià l’Open Air Lumnezia cun ina cuntrad’auta en Scozia.
Uschia han Wanda er giudì in café en il vitg da Degen. A l’interrupziun d’electricitad han ils musicist fatg frunt e sunà unplugged. Tuts commembers da Wanda han gugent las fullas da glieud, els dovran «action». Lur imni «Bologna» han els er purtà en Lumnezia, ensemen cun ina buna purziun amur.
John Newman
L’ultima fin d’emna era John Newman anc al Gurten Festival. Ed empè da far in’emna vacanzas en Svizra ha el svelt stuì ir a New York, be per lura vegnir a l’Open Air Lumnezia.
Ed igl è stà in’arrivada sco en sia patria. Cura ch’els èn charrads vers l’areal da l’open air ha el ditg envers ses collegas da band: «Atgnamain èsi qua sco a chasa tar nus en l’Engalterra dal Nord».
Empè da daventar musicist vuleva John atgnamain daventar mecanist da töffs. E fin oz è quai per el insatge special, er per ruassar mentalmain.
Per il concert a l’Open Air Lumnezia dat el 100%. Pertge: Sch’ils visitaders stattan davant tribuna cun ina mesa baracca da la saira passada – e quai anc en tutta plievgia – lura è quai ina obligaziun.
Fitg simpatic, quest John Newmann cun sia vusch unica.


text:
Da contribuir saja quest resultat tranter auter a la stagiun d’enviern cun fitg pauca naiv (2016/2017). Uschia sajan radund 300 persunas damain vegnidas tractadas staziunar che l’onn avant, pia be bun 2’000 cas. Quai correspundia ad ina perdita da rendita da radund trais milliuns francs. Er il dumber da tractaments ambulants saja sa reducì cumpareglià cun l’onn avant, quai da stgars 43’000 sin bun 38’000.
Discurs da partenadi tranter ospitals Tavau e Cuira
Per far frunt al trend negativ, vul l’ospital da Tavau s’orientar da nov. Las grondas differenzas da dumondas suenter letgs d’ospital durant l’enviern e la stad possian be vegnir minimisadas entras collavurar cun in partenadi ferm. Entant saja sa mussà che l’Ospital chantunal a Cuira possia esser in tal candidat. Ils discurs tranter ils responsabels dals ospitals e la vischnanca da Tavau sajan sin buna via.La finamira da collavurar saja d’augmentar la cumpetenza medicinala a Tavau.
Nov cussegl d'administraziun
Plinavant è vegnì elegì a la radunanza generala in nov cussegl d'administraziun che sa cumpona da sis persunas:
- Tarzisius Caviezel, president communal da Tavau, president dal cussegl d'administraziun
- Arnold bachmann, Dr. oec. HSG, parsura da la direcziun, Ospital chantunal dal Grischun
- Adrian Bisig, Dr. med., president da l'uniun grischuna dals medis e medi spezialist medischina interna
- Thomas Fehr, Prof. Dr. med., directur medicinal, schefmedi e manader da departament medischina interna, Ospital chantunal dal Grischun
- Monica von Toggenburg, manadra departament da tgira, Ospital chantunal dal Grischun
- Beat Villiger, Dr. med., SeniorConsultant Medical Health Center & Clinic, Ragaz Bogn
RR novitads 16:00


text:
Per 14 mais na dastga Christian Constantin, il president dal FC Sion, betg pli ir en in stadion, tar ina plazza da gieu, tar la zona tecnica, en la cabina da la squadra u en la zona mixed.
Quest scumond vala per tut ils gieus da la Super League, la Challenge League, la Coppa svizra e la squadra naziunala A. En pli fa la cumissiun disziplinara da la Swiss Football League pajar a Constantin ina multa da 100'000 francs.
Christian Constantin era sez ì en l'offensiva.
Il president dal FC Sion Christian Constantin porta plant cunter Rolf Fringer, l’anteriur trenader da la squadra naziunala svizra. Quai ha Constantin confermà envers l’agentura da novitads sda. Constantin renfatscha a Fringer d’avair disfamà el. El haja gia pliras giadas ditg a Fringer, ch'el na tolereschia betg pli sia critica.
Suenter la partida da Lugano cunter Sion aveva Constantin attatgà Fringer corporalmain – stuschà enturn quel e dà schlaffadas. Fringer era engaschà per la partida sco expert da l'emettur Teleclub. L’Associaziun svizra da ballape investighescha en quest connex cunter il president dal FC Sion.
RR novitads 11:30


text:
Gulivaziun da finanzas
Sco chasa da medias publica garantescha la SSR la solidaritad federala. Uschia segirescha ella in'offerta federalistica da purschidas audiovisualas en tut las parts ed en tut las linguas dal pajais.
Nus essan la suletta interpresa da medias che producescha purschidas audiovisualas en tut las quatter linguas naziunalas. Nossa gulivaziun da finanzas pussibilitescha programs equivalents e d'auta qualitad en tut las parts dal pajais.
Las taxas da recepziun impundain nus sulettamain per la purschida da program.
Grafik: SRG-Geschäftsbericht 2020


text:
Visp
Visp a l'è un cumün svizzer del distret de Visp, in del Canton Vales. La süperfiss del teritori del cumün l'è de 13.22 km² e in del Dicember 2011 al gh'eva una popolazion de 7191 abitant.
El cumün de Visp al se tröva a una altitüden de 658 in de la Vispertal (Val de Visp) meter sura al livel del mar e l'è tacaa ai cumün de Baltschieder, Brig-Glis, Bürchen, Lalden, Raron, Visperterminen e Zeneggen.
Ligam de föra[Modifega | modifica 'l sorgent]
- Official website (Todesch)
Riferiment[Modifega | modifica 'l sorgent]


text:
Sant Angiäl
Sant Angiäl, o anca Sant Angiär[1] (nom ufizial: Sant'Angelo Lomellina) a l'è un comün italian, de la regiun de la Lombardia, en Pruvincia de Pavia.
Al gh'ha 818 abitant (dato del Dicember 2015[2]), cont ona süperfis de 10,4 km² e ona densità de 79 ab./km².
Al cunfìna coi comün de Castel, Castarnöv, Saré, Còss, Zem.
Evoluzion demografega[Modifega | modifica 'l sorgent]
L'andament del numer de abitant del comun de Sant Angel l'è mustraa in de la tabela chi de sota
Nümer de abitant
Riferiment[Modifega | modifica 'l sorgent]
- ↑ Teresa Cappello, Carlo Tagliavini, Dizionario degli etnici e dei toponimi italiani, Bologna, ed. Pàtron, 1981.
- ↑ Statìstiche demogràfiche ISTAT. Statìstiche sö la popolasiù del Istitùto Nasiunàl de Statìstica relatìve al 31 de Dezember 2015.


text:
Markus Dufner, oriund da la Germania, è il possessur da la «Glatscharia Üna» a Basilea Citad. Il scolast secundar che viva gia dapi radund 15 onns en Svizra, vuleva gia adina avrir ina glatscharia.
Entras Balzer Derungs da Ftan ha el chattà in producent e furnitur da glatscha biologica. E damai che la glatscha deriva oriundamain da l’Engiadina, è era stà cler daco ch’ina glatscharia a Basilea porta in num vallader.
Mintg’entschatta è greva
Avant diesch onns ha Markus Dufner avert la «Glatscharia Üna» a Basilea. Avert è la glatscharia durant il temp da stad, tranter l’avrigl ed il settember. Tranter 12 e 15 students lavuran davos la vitrina cun 16 differentas sorts da glatscha. Era sch’ils emprims trais onns sajan stads fitg grevs, saja la «Glatscharia Üna» ussa bain enconuschenta als da Basilea. Tuttina na sappia el betg viver da la glatscharia. I saja plitost in hobi, dentant in hobi cun bler passiun.


text:
Nino Schurter è sa preparà en la Toscana en l’Italia sin quest punct culminant da la stagiun. En il conturn da sia famiglia e da ses entir team ha il mountainbiker oriund da Tersnaus glimà vid ils davos detagls e principalmain nizzegià quest temp per s’endisar vid la chalira che vegn er a reger en il Giapun. La sonda saira tard, bun 10 dis avant la cursa, è Schurter lura sgulà da Turitg vers Tokio.
Pli probabel èsi mes davos gieus olimpics e poss jau turnar da Tokio cun in’ulteriura medaglia, fiss quai in bel supplement en mia carriera.
Per ina giada na tutga Nino Schurter betg tar ils top favurits, quai suenter ils resultats da questa stagiun. Il 2021 n’hai mai tanschì da far il pass sisum il podest. En las quatter cursas da la cuppa mundiala è Schurter vegnì l’entschatta matg ad Albstadt segund. En tut las autras cursas han ils concurrents, tranter auter Mathias Flückiger, procurà per la musica.
Tuttina è Schurter partì cun optimissem e confidenza vers Tokio. Per l'ina ha el gudagnà l’atun 2019 in event da test sin il percurs da Tokio, per l’autra pleda per el sia gronda experientscha e la classa da mussar gist al di x la meglra prestaziun pussaivla, insatge che mo ils gronds campiuns san.


text:
Adressa IP
L'Adressa IP l'è 'n etichetta doperada in informatega per identificà univocament 'na sortida de red che la dopera l'Internet Protocol 'me protocoll de red.
'N adressa IPv4 l'è fada de 32 bit spartii in quatter ottett, 'n adressa IPv6 de 128 bit. Incoeu el standard pussee doperaa l'è IPv4, ma vist el numer pussee volt di dispositiv dovuu a l'Internet di ròbb la pupart di dispositiv l'è pronta a passà a IPv6, che 'l permett de avègh tanc IP pussee.
Incoeu i IPv4 hinn spartii in 3 class prategh e 2 sperimentai e reservaa per i test e i us futur.


text:
Radund 8% da la populaziun americana n'ha nagina segirada (20-30 milliuns dals abitants). Quai èn persunas nua ch'il patrun na paja betg la cassa da malsauns, persunas che na san uschia betg prestar ina segirada u era immigrants ch'èn illegal en ils Stadis Unids.
Il sistem da sanadad chaschuna blers problems e confusiuns.
John Emanuel Gartmann (68) è oriund da Castrisch, abita uss dentant gia dapi fitg blers onns a New York City. Persunalmain è el dentant cuntent cun ses provediment. El haja duas segiradas:
- La segirada da basa vegn pajada entras ses patrun
- La segirada supplementara paja el (radund 6'000 francs per onn)
Var 170 milliuns dals Americans (bun 50% da la populaziun) èn segirads entras il patrun. Betg tuts han dentant quai desideri. Per John Emanuel Gartmann saja il sistem american perquai betg gists.
Co èn ils Americans segirads?
- sur il patrun
- direct tar la cassa da malsauns
- sur instituziuns statalas che gidan oravant tut persunas fitg paupras u persunas pli veglias
«Era jau hai gì cletg»
Claudius Vincenz (59) viva dapi var trais decennis en il stadi da Michigan. Era el è fitg cuntent cun sia segirada. Ses patrun, l'universitad d'Ann Arbor surpiglia tut ils custs da segirada. Quai saja 250 fin 300 francs per mais, raquinta el.
Jau na paj nagina segirada. Quai è inclus en la paja.
Era tenor el na saja il sistem betg gist. I fiss la lavur dals politichers a Washington da meglierar la situaziun per la populaziun. Uschia che davaira tut ils radund 330 milliuns abitants pudessan prestar ina cassa da malsauns.
RR actualitad 08:00


text:
Cartej stradai bilengov
I cartej stradai bilengov hinn di cartej stradai in pussee de ona lengua, present in di canton de confin, region autonom, aeroporti e alter post indoa hinn nesessari. La legg europera la dis che indoe gh'hinn di parlant de ona lengua regionala o minoritaria i van metuu i cartej bilengov. [1]
ItàliaModifega
In di region a statut special i cartej bilengov hinn assee difonduu. Per esempi in Friul-Venezia Giulia si pòden vedè di cartej talian-furlan-sloven, ch'hinn lengov ricognosuu in de la region.
In del Trentin-Sud Tirol, gh'hinn di cartei in todesc e talian, anca se a volt el vegn doperà domà el todesc.
In Val d'Aosta el frances e 'l italian viven pacificament insema, e quaj volta gh'hinn anca di cartei in arpitan, lengua doperada in chela regiuna.
In Sicilia gh'hinn di cartej talian-sicilian, e anca di cartei in albanes a Piana degli Albanesi [2] e on quaj cartel de località in dialett galloitalegh. [3]
In Sardegna gh'è on quaj cartel in catalan o in sardegnoeu.
LivignModifega
A Livign i cartej hinn domà in italian, ma i nom di vie, piazz, stradon hinn domà in lombard, in on dialett alpin assee arent al rumanc.
Bilenguism de factoModifega
L'Itàlia la recognòss domà quaj lengua parlada in su el sò territori. Donca, on quaj cumun el mett di cartej cont el nom in de la sò lengua.
Quej cartej i gh'han de vess semper maron, anca s'hinn a l'inizi de la città.
PolòniaModifega
In Polònia hinn doperà di cartej bilengov in di canton di confin e in quej post indoa 'l se parlen casiub, rutèn e todesc.
Republeha CecaModifega
In Cechia gh'hinn di cartej bilengov al confin con la Polònia..
FranciaModifega
In Francia i minoranz hinn minga tròpp tutelaa. In quaj canton si poden doperà di cartej bilengov, ma domà per el nom del cumun. El carater del cartel l'è grand istess, ma l'è stort.
In Corsica gh'hinn di cartej in lengua corsa, che l'è ona lengua arenta al talian.
SvisseraModifega
In Svissera i segnaj stradal droven la lengua del canton o, quand on cantun l'è bilengov, chela pussee parlada in de la zona, ma se quej che parlen l'altra lengua hinn tancc (pussee del 30% de la popolazion), i van metuu i cartej bilengov.
In del Cantun Grisun, che l'è trilengov (talian, todesc, romanc) se droven i nom uriginal di città (per esempi, in on cartel talian, Zurigh la resta "Zürich").
In di zon indoa 'l se parla el romanc, i cartej hinn quaj semper in todesc, ma el cartel del limit de la velocità l'è in romanc (Limita generala)
RiferimentModifega
- ↑ (IT) "autorità locali e regionali sui cui territori risiede un numero di parlanti delle lingue regionali o minoritarie (...) le Parti si impegnano a permettere e/o promuovere: (...) l'uso o l'adozione, se del caso congiuntamente con l'adozione della denominazione nella/e lingua/e ufficiale/i, di forme tradizionali e corrette di toponomastica nelle lingue regionali o minoritarie"
- ↑ (IT) http://www.liguria2000news.com/lingue-e-dialetti-in-sicilia-segnaletica-bilingue-a-piana-degli-albanesi.html
- ↑ (IT) http://www.celeste-ots.it/celeste_files/piana_degli_albanesi/piana_degli_albanesi_10.htm


text:
Fin uss ha l’Uffizi da chatscha e pestga confermà set lufs pitschens tar il triep dal Beverin e sis lufs pitschens tar il triep da Stagias, sissum la Surselva. Era constatà lufs pitschens hajan ins en la vischinanza dal pass San Bernardino, uschia ch’in ulteriur triep da lufs saja sa furmà en il sid dal chantun, quai scriva l’uffizi en ses rapport da monitoring d'animals stgarpants. Tar ils trieps da Valgronda, Ringelspitz, Muchetta, Calanda e Morobbia n’hajan ins fin uss anc betg pudì confermar ina reproducziun.
Vis dapli animals stgarpants
Durant ils dus mais da fanadur ed avust hajan ins pudì registrar dapli lufs ch’ils mais precedents. Il fanadur sajan 44 vistas da lufs vegnidas annunziadas, l’avust 81. Uschia sajan quest onn 37 lufs vegnids confermads geneticamain en il chantun, 10 femellas e 27 mastgels.
Dapli nursas mazzadas
Ils ultims dus mais ha l’Uffizi da chatscha e pestga confermà dapli nursas stgarpadas. Il fanadur èn 72 nursas vegnidas mazzadas dal luf, l’avust 78 nursas, en total sur l’entir onn ora èn uss rodund 200 nursas vegnidas unfrenda dal luf. Dasper quai hai dà plirs animals blessads. En ils ultims dus mais 20 nursas, trais asens, trais vadels e trais vatgas. Vinavant scriva l’uffizi che quai haja dà ils ultims dus mais trais sentupadas problematicas tranter l’uman ed il luf.


text:
L'entschatta da quest'emna è in luf giuven collidà cun in tren tranter Mustér e Sedrun. Quai scriva l'Uffizi da chatscha e pestga dal Grischun sin sia pagina. Entra l'accident saja il luf vegnì blessà grevamain, haja dentant pudì fugir. Cun agid d'in chaun da sang ha la surveglianza da chatscha chattà il luf e silsuenter er stuì sajettar el pervia da sias blessuras.
In luf dal triep da Stagias
Il luf masculin saja probabel in dal triep da Stagias. Il territori dal triep s'extenda dal Pass Alpsu, en Val Tujetsch enfin a Mustér ed en Val Medel. Per savair intercurir il luf giuven vegn quel transportà en il labor a Losanna. Pervi da la blera naiv en ils auts saja da quintar cun lufs che tschertgian vivonda en la vischinanza da vitgs.


text:
Urs Marti, il president da Cuira, aveva fin ussa ina da las meglras pajas da tut ils presidents da citads svizras. Dapli che el gudognan be ils presidents dad in pèr citads pli grondas sco Turitg u Genevra. Dapi ch'ils abitants da Cuira han ussa scursanì sia paja per 20% (da 262'000 francs l'onn sin 230 000 francs) è el be anc sin plazza 27. Uss vul el scursanir la paja da l'administraziun. Nagin emploià da cader duai gudagnar dapli ch' il president. Per consequenza pudess la citad survegnir difficultads da chattar avunda persunal. Ed uschia è quai fin l'ultim il votant che sto magliar ora la buglia.
Autras citads, autras experienzas
In sguard a Kreuzlingen TG nua che il president ha ina sumeglionta paja sco Urs Marti, mussa: Kreuzlingen n'ha insumma naginas difficultads da recrutar persunal da cader. Quai di il schef da finanzas da Kreuzlingen, Thomas Knupp. Ina autra citad cumparegliabla e Uster ZH. Uster ha bunamain medem blers abitants e la paja dal president è be pauc sut quella dal president da Cuira. Ed Uster para da confermar il scenari somber dad Urs Marti: Pervi da la limitaziun da las pajas haja Uster propi difficultads da chattar emploiads da cader, di il schef da persunal Walter Schürch.
RR actualitad da mezdi


text:
Las duas suletas giugaduras svizras al turnier da tennis olimpic a Rio, Martina Hingis e Timea Bacsinszky, han gudagnà la secunda runda e fatg uschia il pass en il quartfinal. Entant ch'i avevan anc duvrà 3 sets per gudagnar en l'emprima runda, hai duvrà glindesdi notg mo 2 sets. Ellas han battì il duo american Mattek-Sands/Vandeweghe cun 6:4 e 6:4.
En la proxima runda fruntan Hingis e Bacszinszky u sin las Britas Johanna Konta e Heather Watson u sin Hao-Ching Chang e Yung-Jan Chan dal Taiwan.
RR novitads 18:00


text:
Il lutgader da Maiavilla Armon Orlik sto desister da la festa da lutga a Kilchberg sonda proxima, ils 25 da settember. La raschun sajan problems cun il dies sco quai ch‘el ha communitgà sin sia pagina d‘internet. Pervia dals medems problems da sanadad aveva il meglier lutgader grischun da 26 onns gia stuì desister da la festa da la Svizra dal Nordost avant duas emnas a Mels.
Dasper Armon Orlik mancan tranter auter er Christian Stucki e Pirmin Reichmuth, dus ulteriurs cunfavurits a la festa da Kilchberg, il punct culminant da la stagiun da lutga 2021. A questa festa che ha lieu be mintga sis onns fan part sulet ils 60 megliers lutgaders da la Svizra.


text:
Onéda
Onéda (Oneta in Italià) l'è ü cümù de la pruinsa de Bèrghem e l' se tróa a 32 km de la sità e a 740 méter söl lièl del mar.
El g'ha 'na popolasiù de 622 abitàncc (dàto del Dicember 2015[1]), cond'öna süperfìce de 18,3 km² e 'na densità de popolasiù de 34 ab./km²
El cunfìna coi cümü de Colgiàt, Cornalba, Góren, Ultra 'l Còl, Prémol e Èrfa.
Evulusiù demogràfega[Modifega | modifica 'l sorgent]
L'andament del nömer dei abitàncc del cümü de Onéda l'è mostràt in de la tabela ché sóta
Abitàncc censìcc
Riferiment[Modifega | modifica 'l sorgent]
- ↑ Statìstiche demogràfiche ISTAT. Statìstiche sö la popolasiù del Istitùto Nasiunàl de Statìstica relatìve al 31 de Dezember 2015.


text:
Il zercladur 2015 ha la populaziun da Falera acceptà la nova planisaziun da zonas e tramess quella a Cuera per laschar approvar ella dal chantun. La resposta dal chantun è stada per gronda part positiva, i ha dentant era da midadas, che la regenza n’ha betg acceptà.
Via libra per nov hotel
Il nov hotel cun chombras ed abitaziuns administradas duai vegnir bajegià sin l‘areal dal grond parcadi a l'entrada da Falera. Quai project exista gia dapi 9 onns e cun la decisiun positiva dal chantun sa el uss vegnir elavurà en detagl. Il chantun ha dentant mo acceptà la midada sut la cundiziun, che l’emprima badigliada vegnia dada anc avant la fin da l’onn 2021.
Nagin engrondiment da la zona da bajegiar per indigens
Betg acceptada è l’engrondiment d’ina zona da bajegiar per indigens agl ur da Falera. Tenor il president communal Wendelin Casutt era previs, da cumpensar quellas novas parcellas cun dezonar autras parcellas en zonas per indigens el center dal vitg.
En sia resposta attesta la regenza, che la cumpensaziun fiss stada suffizienta, i dettia dentant anc bler potenzial per zonas d’indigens el center da Falera e quai potenzial stoppia l’emprim vegnir explotà. In engrondiment d’ina zona agl ur da Falera n’ha il chantun betg acceptà.


text:
Molto incinta
Molto incinta (Dimóndi gravda) l'è na cumèdia americàna dal 2007 ad Judd Apatow ch'al l'à anc scrita. In dla culòna sunóra dal film i s càtan di pès di Scorpions (Rock You Like a Hurricane), dla Britney Spears (Toxic), di The B-52's (Rock Lobster), ad Tommy Lee (Ashamed) e àt'r incóra.
Custâ trénta migliòṅ ad dòlar, al film al gh'à abû pò un sucès clamuróś e al 'n à fat sù dagnóra duśènt-vint.
Sunt
Ben Stone (Seth Rogen) 'l è 'n bòṅdagnìnt ad vint-a-tri an scansa-fadìghi e vilàṅ cun pôca vója 'd crés'r e 'd lavuràr. 'L à lasâ 'l Cànada in du 'l è nâ p'r andàr a star a Los Angeles e 'l tira avànti druànd i bèsi ch'la gh'à dâ l'asicurasiòṅ p'r un vèć infurtùni a i tèmp dla scōla. Insém a i sò amìg Jason (Jason Segel), Jay (Jay Baruchel), Jonah (Jonah Hill) e Martin (Martin Starr), di sfigâ cumpàgn a lò, al pasa 'l sò tèmp a tgnir adrē a 'n sit internet specialiśâ in dal butàr śò i tìtui di film e i minùt precìś in du i s védan dal dóni nûdi: téti, cûi e pasarìni. Òṅ di film ch'i guàrdan da spés 'l è Sex Crimes - Giochi pericolosi in du la Neve Campbell e la Denise Richards i gh dànan dènt'r a la granda.
L’Alison Scott (Katherine Heigl) l'è na ragàsa in caréra ch'l'à péna abû na prumusiòṅ da 'n canàł televiśìṿ par far dgl'intervìsti a di persunàǵ famóś cuma James Franco (James Franco), la Jessica Alba (Jessica Alba), Steve Carell (Steve Carell) e l’Eva Mendes (Eva Mendes). La gh'à na surèla più granda ciamàda Debbie (Leslie Mann), ch'la fà fadìga a mandàr śò i an ch'i pàsan, cun dū putìni pìculi abùdi da sò marè Pete (Paul Rudd).
Par festegiàr la nutìsia d'l incàrag nóṿ acsè impurtànt, l’Alison la decìd 'd andàr a balàr in discutéca in du la cgnós Ben. Mèśa ciùca la 'l invìda pò a cà sua e i finìsan par gusàr giùst par na bòta e via. Ma quànd i s fànan cal purcàdi lè sénsa tōr dal precausiòṅ a pōl pò sucédar 'd armàgn'r insìnta. E 'l è qvél ch'a gh sucéd dabòṅ.


text:
La dispita davart eventuals mancos da segirezza sa basia sin ina interpretaziun sbagliada da las infurmaziuns, hai gì num. La dispita ha cumenzà curt suenter l'attentat sin la promenada da Nizza, nua ch'in um è charrà avant bun duas emnas cun in camiun en ina fulla da persunas ed uschia mazzà 84 persunas.
Purtà plant cunter autoritads
Il mardi è vegnì enconuschent che confamigliars da las unfrendas da l'attentat da Nizza han purtà plant cunter la Frantscha e las autoritads da Nizza. Els han crititgà che las mesiras da segirezza sin la promenada sajan stadas insuffizientas.
Fin ussa haja dà quatter plants, ha ditg il procuratur public da Nizza Jean-Michel Pretre. Critichers renfatschan a las autoritads, tranter auter, che blocs da betun a l'entschatta da la zona da peduns hajan mancà.
RR novitads 20:00


text:
Ariella Kaeslin ha pir suenter sia carriera activa sco gimnasta artistica cumenzà ad ir cun mountainbike. Oz è quai daventà ina gronda passiun, sco er il far passlung durant la stagiun d’enviern. Suenter sia carriera haja ella tschertgà insatge nov, novas sfidas e chattà quellas en il sport da perseveranza, uschia la sportista da 32 onns. Kaeslin è er gia sa participada ils davos onns ad Ironmans.
La medaglia ha duas varts
Ariella Kaeslin è disada da patir e morder sin ils dents. Durant bunamain dus decennis ha ella fatg tut per il success en il sport da gimnastica artistica. La sportista oriunda da Lucerna era ina da las pli popularas sportistas en Svizra e vegniva admirada sin tuts mauns. Ella ha gudagnà titels en seria e procurà per success istorics. Tranter auter è Kaeslin vegnida il 2009 campiunessa d’Europa e vice-campiunessa mundiala sin il sigl, sia disciplina da parada.
Il siemi era d'anc gudagnar ina medaglia olimpica il 2012 a Londra. Ma igl è vegnì tut auter. In onn avant quest punct culminant e cun mo 23 onns è Ariella Kaeslin sa retratga dal sport da prestaziun, d’in di sin l’auter. La giuvna sportista n’è betg pli vegnida a frida cun il squitsch, principalmain quel da ses trenader naziunal ed il squitsch da stuair gudagnar. Depressiuns han lura anc sfurzà ella da trair in stritg final. Avant intgins onns ha Ariella Kaeslin publitgà in cudesch, ina biografia cun il titel «Patir en la glisch».
Resultats Swiss Epic 2020:
Actualmain frequenta Ariella Kaeslin la scolaziun sco fisioterapeuta a Landquart. Avant ha ella studegià a l’universitad a Berna scienzia da sport e psicologia.


text:
proget Swissmilk
In occasiun dal «Di da lat» ha la 6avla classa da Scuol creà ün agen placat pro’l tema «fit cun lat svizzer».
Il placat original es pendü oura pel mumaint sül areal da la staziun a Scuol. Quist placat piglia part a la concurrenza da placats da swissmilk.
Sün la pagina d’internet da swissmilk cumainza uossa la cuorsa per plü bleras vuschs pussiblas tras ün «voting» per il placat favorit. Ils «fans» decidan quala classa chi dess guadagnar.
Il placat cun las plü bleras vuschs guadogna.
Nus Tils füssan fich grats per üna partecipaziun cun dar a nus lur vusch,
Las scolaras ed ils scolars da la 6avla classa cun lur magistra Madlaina Schloeth


text:
Ils gnieus da corona ad Arosa èn vegnids isolads cun success. Quai ha communitgà l’Uffizi chantunal da sanadad.
- 1'379 tests
- 98% negativs
- 29 positiv
- da quai 19 cun la varianta mutada
Da 90 emprovas ch'èn vegnidas fatgas en scola èn 5 stadas positivas, tuttas cun la varianta mutada. En cumparegliaziun cun ils tests dad avant in’emna è il dumber d’infecziuns sa reducì. La gievgia ed il venderdi è ultra da quai vegnì fatg in ulteriur test da massa per las abitantas ed ils abitants dad Arosa. Da var 1'290 emprovas èn 24 stadas positivas. Sulettamain ina da questas persunas n’è betg stada en il conturn da la scola d’Arosa. Quella è oz puspè vegnida averta – suenter ch’ella era vegnida serrada ils 28 schaner.
Scola stada serrada dapi 26 da schaner
Ils 26 da schaner avevan las autoritads reagì cun mesiras da protecziun perquai ch'i avevan constattà fitg blers cas en il conturn da la scola. La scola è vegnida serrada ed i ha dà la pussaivladad da sa participar als tests da massa. Da 2'794 provas eran 76 stadas positivas e 63 da quels cas cun la mutaziun. Dapi oz è la scola puspè averta.


text:
La Banca naziunala svizra BNS vegn ils proxims tschintg onns a pajar ora fin a 6 milliardas francs da ses gudogn a la Confederaziun ed als chantuns – uschia er quest onn. Fin uss era la limita maximala che la Banca naziunala pajava or tar 4 milliardas.
30 milliuns dapli per il Grischun
Per l'onn da gestiun 2020 da la BNS èn las premissas dadas per pajar ora la summa maximala – 2 milliardas van uschia a la Confereraziun e 4 milliardas als chantuns. Da quai profitescha er il Grischun. Il chantun survegn uschia passa 92,5 milliuns francs. Quai èn 30 milliuns francs ubain stgars 50% dapli che l'onn avant.
Gist uss durant la pandemia da corona vegnan quels daners sco clamads per ils chantuns. Quai ha il president da la Conferenza dals directurs da finanzas confermà envers Radio SRF:
Che la Banca naziunala Svizra po pajar or la summa maximala per il 2020, ha da far cun ils gudogns da milliardas che la BNS ha fat durant l'onn da corona 2020 – quai tranter auter pervi dals gronds profits al martgà da finanzas.


text:
Il discounter Lidl ha augmentà la paja minimala da ses emploiads en Svizra. Suenter discurs da paja cun ils partenaris socials haja Lidl decis d’augmentar la paja minimala per 6,2%. Quai ha communitgà l’interpresa.
Da nov survegnan emploiads
- senza emprendissadi 4’360 francs per mais, u 24,50 francs per ura.
- cun emprendissadi da dus onns 4'400 francs, u 24,70 francs per ura.
- cun emprendissadi da trais onns 4'500 francs, u 25,30 francs per ura.
La summa da las pajas totala augmenta Lidl per 1,5%. Cun questa mesira veglia “Lidl Svizra” engraziar als emploiads per lur engaschi durant la crisa da corona. Els hajan prestà durant quest temp ademplì ina prestaziun maximala e demussà in spiert da gruppa unic.
Ord l'archiv
La filiala dal grossist Lidl a Schluein dovra da nov inscripziuns rumantschas per localisar las partiziuns dals products.


text:
L’advocat vadais Jean-Philippe Rochat ha annunzia da vulair unir ils projects da fin qua dals chantuns Vallais e Vad. Sa participar a la candidatura duain dentant tut ils chantuns da la Svizra franzosa; da Genevra, Friburg, Neuschatel sur il Giura fin a Berna.
S'unir per auzar las schanzas
Il project vallesan era vegnì lantschà dal president dal club da ballape da Sion, Christian Constantin. Al project vadais aveva la chombra da commerzi dà l’impuls inizial. La candidatura porta il titel «The Swiss Made Winter Games 2026» (Ils gieus d’enviern fatgs en Svizra).
Interess als gieus olimpics d'enviern han era anc auters chantuns, tranter auter il Grischun. Enfin la fin dal mais da matg ston ils interessents inoltrar lur intenziun al Comité olimpic svizzer. Il Comité olimpic internaziunal decida lura il fanadur 2019 a tgi ch'ils gieus vegnan surdads.
RR novitads 10:00


text:
Suenter bunamain 10 onns sco manader da fatschenta da Puntraschigna Turissem surpiglia Jan Steiner a partir dals emprim da schaner 2019 la partiziun da la nova marca «Engadin» e daventa uschia «brand manager». In questa posiziun è Steiner entaifer la destinaziun Engiadina San Murezzan Turissem responsabel per la commerzialisaziun da la nova marca «Engadin».
Dapi il cumenzament da quest onn ha la destinaziun numnadamain separà il marketing da la regiun en dus marcas. Dad ina vart San Murezzan sco lieu extravagant ed urban, da l'autra vart l'Engiadina sco lieu che sveglia desideris.
RR novitads 17:00


text:
-
-
Articoli recenti
Commenti recenti
Archivi
Categorie
Meta
Archivi autore: Lissander Cavall
Oeuroppee e Oeurorrembambii
Questa semana chi l è stada marcada da 4 event a dì poeugh clamoros, idest la ciappada de Aleppo da part de Assad, che come consequenza la gh à vuu l indignazion de l Occident, el copà de l … Continua a leggere
I cuntaball bagolon de la storriografia ideologizzada
La nòstra storriografia la resent anmò incoeu, per quell che el revarda l Età de Mezz e i poppoi “barbaregh” , d el sgiudizzi de desprezzi e negativ che ann daa a sò temp i otor come el Lissander … Continua a leggere
El Bisson d i Viscont
Vunn d i simboi pussee rappresentativ, se mia el pussee rappresentativ, de la Lombardia l è de seguu el Bisson d i Viscont, i radis d el che inn in d la storria de Milan e de la Lombardia istessa. … Continua a leggere
La situazion geolenghistega
Poeu de vegh traccià ona semplesa situazion introduttiva in su la question lenghistega lombarda, segutom dess cont el delineà on analisis essenziala d i lengh parlaa incoeu in Lombardia. Premettom che d on punt de viduda accademegh, i rezergh faa … Continua a leggere
La question lenghistega
Vunn d i problemm fondamentai che la poeudariss affrontà la Lombardia etnega federala l è la question lenghistega. Cont el considerà l inesistenza d ona koinè1 lombarda el sarà segurament pales come, a el moment, el problemm el pariss mia domà … Continua a leggere
Lombard, mazza el borghes in ti!
D i voeult gh emm l occasion de scontrass cont d i stramb individd che gh ann l intelett de dagh d i “fascio-terron” domà per el faa che emm recentement cambiaa idea per quell che el revarda l Itaia … Continua a leggere
Mia PD e mia Liga Nord. Semm lombard.
Ultemament in d la “Region Lombardia” el gh è on grand debatt tra la Liga Nord e el PD in su l uffizializzazion, la defensa e el spantegament de la lenga lombarda, in d la che la primma la se … Continua a leggere
La letteratura lombarda
Cont la vegnuda de l omologazion e de la zentralizzazion forzada primma in d el Risorgiment e poeu d el Fascism, i lengh lombard, inscii coma sossen òlter lengh parlaa in d quel che alora el seva el Ream de … Continua a leggere
La lenga lombarda: la morfologia
Seconda ona moderna accezzion d el termen la morfologia l è insemma d i form ciappaa da i paroll a el varià d i fattoo coma numer, gener, moeud, temp e personna. In termen pussee prategh la morfologia la sariss … Continua a leggere
La sintassis
Nepunemanch el faa che in total la se defferenza mia sossen da i olter lengh rommanz, a nivel de sintassis, idest in d i moeud cont i che i paroll inn mettuu insemma per formulà preposizion e cont i che … Continua a leggere


text:
Ina vita da chasarina na fiss betg stà insatge per ella. Il dar vinavant ad uffants l'agen savair ed instruir en scola, ha Maria Chatrina Gisep Hofmann (71) adina recepì sco ina sort privilegi. Dapi il 2012 è la mamma da trais uffants creschids pensiunada e dapi là è ella adina puspè en viadi per differents projects en pajais esters, savens en l'Africa. En Tansania ha la famiglia Hofmann perfin vivì durant prest quatter onns.
En il Profil raquinta la figlia d'in reverenda dapli da sia vita ventiraivla tranter scola, temp da rebelliun e famiglia. Ed ella tradescha er daco che la famgilia ha prendì cun ella in anghel da l'Africa.
RTR Profil 09:00


text:
D'ina tala carriera n’ha il sportist oriund da Trun mai siemià e quai na saja er mai stà la finamira, di Toni Livers en il Profil. Entras in bun ami saja el sa decidì spontan da bandunar cun 15 onns il dachasa ed ir a Tavau a frequentar il gimnasi da sport. Quai è stà il cumenzament da sia carriera professiunala.
Jau hai fatg vess da communitgar che mia carriera è a fin, pertge jau avess gugent ditg endretg adia ed engraziel a tuts, quai che n’è betg stà pussibel pervia da la crisa da corona.
A Tavau ha Toni Livers er festivà ses pli grond success da la carriera. Il favrer 2007 ha el gudagnà sco emprim Svizzer ina cursa da la cuppa mundiala. Enfin oz è el er il sulet svizzer ch'ha triumfà ad ina cursa da la cuppa mundiala a Tavau, ch'organisescha dapi il 1972 cursas da passlung per l'elita mundiala.
A l’emprim trenament dal «Team Panda» a Trun n’ha jau betg gughegià dad ir perquai ch’i era memia bleras buobas.
Il december 2010 hai anc tanschì ina giada da far il pass sisum il podest. Ensemen cun ses collegas Dario Cologna, Curdin Perl e Remo Fischer ha el gudagnà la cursa da staffetta a La Clusaz en Frantscha, fin oz in success istoric.
A Tavau ha Toni Livers er emprendì d'enconuscher sia dunna, la passlungista Seraina Boner. Avant bun in onn èn els maridads e daventads geniturs dal pitschen Leo.
Far vacanzas sper la mar ed avair nagut da far, quai na cuntentass betg mai.
Cumenzà a far passlung ha Toni Livers a Trun. El è creschì si en ina famiglia purila gist sper la loipa. En il «Team Panda» ha el lura chattà il plaschair per quest sport. D'uffant era ses giavisch dentant da far in di il pur u daventar mecanist da maschinas agriculas. Dasperas rimnava Toni Livers marcas postalas. En quest hobi haja el impundì bler temp. Tut ils albums emplenids cun marcas postalas sa chattian anc adina a Trun en la chasa paterna.
Enavos en Surselva turna Toni Livers adina gugent, principalmain per visitar ses bab e las duas soras. La mamma ha l'anteriur profi da passlung pers avant bun dus onns nunspetgadamain entras in accident tragic da viandar. Ina frida per l'entira famiglia ch'ha dentant collià ensemen tuts anc pli fitg. Cun la mamma aveva Toni Livers ina relaziun tut speziala, ella era il cor da la famiglia.


text:
Quai ha annunzià il president american Donald Trump en ina communicaziun. La smanatscha è adressada al president da la Venezuela, Nicolas Maduro che vul convocar la fin dal mais ina radunanza constituziunala. Ils Stadis Unids na vegnian betg simplamain a guardar tiers sco la Venezuela giaja en decadenza, uschia Donald Trump vinavant.
Ina votaziun ch'il parlament ha fatg mussa dentant ch'ina gronda part da la populaziun na vul nagina constituziun nova. En il parlament ha l'opposiziun la maioritad. Per gievgia han ils adversaris da Maduro clamà ad ina chauma generala.
RR novitads 06:00


text:
Pervi dals blers students ha l’Universitad da Berna construì novs edifizis e dus ulteriurs projects da construcziun èn en planisaziun. A Son Gagl datti 8'600 students. Tenor il rectur hai però mo plaz per 5'000. Ins sa gidia cun provisoris. L'engrondiment da l'Universitad da Son Gagl HSG duai custar 160 milliuns francs. Er autras universitads dovran dapli plaz.
Il motiv principal per las universitads d'engrondir lur infrastructura è la furmaziun terziara. Questa via saja fitg populara, di Martin Fischer dal Secretariat da stadi per la furmaziun, perscrutaziun ed innovaziun. La via terziara cumpiglia sper l'universitad er las scolas autas spezialisadas e la furmaziun superiura.
RR novitads 09:00